type: legislation

text:
 |
 52011PC0890
 Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialacháin Foirne Oifigigh agus Coinníollacha Fostaíochta Sheirbhísigh eile an Aontais Eorpaigh /* COIM/2011/0890 leagan deireanach - 2011/0455 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Is iad na Rialacháin Foirne an creat dlíthiúil do
 choinníollacha fostaíochta agus do dhálaí oibre na dtuairim is 55 000
 oifigeach agus gníomhairí eile atá fostaithe ag níos mó ná caoga institiúid
 agus gníomhaireacht atá lonnaithe in áiteanna éagsúla fostaíochta san Aontas
 Eorpach agus i dtoscaireachtaí i dtríú tíortha.
 I bhfianaise na ndúshlán stairiúil atá roimh an AE
 inniu, tá cáilíocht, tiomantas, neamhspleáchas agus dílseacht a fhoirne níos
 tábhachtaí ná riamh. Ag an am céanna, éilíonn na dúshláin sin go ndéanfaidh
 gach riarachán poiblí agus gach ball dá chuid foirne iarracht ar leith
 éifeachtúlacht a fheabhsú agus coigeartú don chomhthéacs eacnamaíoch agus
 sóisialta atá ag athrú san Eoraip.
 Imeachtaí a tharla le déanaí sa gheilleagar
 domhanda chomh maith leis an ngá atá ann dá mbarr an t‐airgeadas poiblí a
 chomhdhlúthú, ní féidir gan tionchar a bheith acu ar an tseirbhís shibhialta
 Eorpach agus ar lucht riaracháin institiúidí, chomhlachtaí agus ghníomhaireachtaí
 uile an AE. Níl i gcaiteachas riaracháin an AE ach 5.8 % den chreat
 ilbhliantúil airgeadais le haghaidh 2007 – 2013, nach bhfuil sa mhéid sin ach
 tuairim is 1 % d'OTI an AE. Mar sin féin, is tábhachtach a thaispeáint go
 leanann institiúidí uile an AE agus a gcuid foirne dá n‐iarrachtaí
 éifeachtúlacht agus barainneacht a bhaint amach agus na srianta fioscacha a
 bhfuil go leor riarachán poiblí san Eoraip ag déileáil leo a léiriú.
 Ós rud é go bhfuil dúshláin mhóra roimh an AE agus
 a institiúidí, caithfidh an togra cothromaíocht a bhaint amach idir an iarracht
 nach mór a dhéanamh chun tuilleadh éifeachtúlachta agus barainneachtaí a bhaint
 amach agus cumas na n‐institiúidí a mbeartais a chur i gcrích. Áirítear sa
 mhéid sin riachtanais institiúidí an AE mar fhostóirí foireann is airde
 inniúlachta gairmiúla a mhealladh agus a choinneáil i réimsí éagsúla
 saineolais. Earcaíonn na hinstitiúidí daoine ar mhargadh do dhaoine
 ardcháilithe atá in ann oibriú i dtimpeallacht ilchultúrtha ilteangach agus atá
 toilteanach bogadh agus fanacht thar lear lena dteaghlach. I bhfianaise daoine
 in institiúidí an AE a bheith ag dul ar scor amach anseo, rud a dhéanfaidh
 difear den chuid is mó d'fhoireann ó na 15 Bhallstát den Aontas roimh 2004,
 dúshlán ar leith a bheidh ann cothromaíocht gheografach na mBallstát uile a
 choimeád i measc na foirne. I bhfianaise na n‐athruithe déimeagrafacha san
 Eoraip, beidh sé níos deacra fós sa todhchaí foireann den scoth ó na Ballstáit
 ar fad a mhealladh agus a choimeád.
 Ní mór an togra a chur i gcomhthéacs athchóiriú
 mór na Rialachán Foirne a tháinig i bhfeidhm an 1 Bealtaine 2004.
 Rinne an t‐athchóiriú sin ollchóiriú ar dhlí iomlán na seirbhíse sibhialta
 Eorpaí agus rinne sé athruithe suntasacha ar réimsí uile na seirbhíse sibhialta
 Eorpaí. Rinneadh an córas gairme ar fad a athbhreithniú. Tugadh isteach
 catagóir nua foirne, gníomhairí ar conradh, a mbíonn tuarastail níos ísle acu
 de ghnáth. Rinneadh eangach na dtuarastal a athbhreithniú, trí earcaíocht
 foirne ar ghráid níos ísle agus, dá bharr sin, ar thuarastail tosaigh níos
 ísle, a cheadú. Leis an athchóiriú tugadh isteach freisin dálaí oibre níos
 solúbtha a thacaíonn le teaghlaigh trí fhad uasta saoire ar fhorais phearsanta
 a shíneadh agus trí shaoire do thuismitheoirí a thabhairt isteach.
 Maidir leis an scéim phinsin, méadaíodh an aois
 scoir ó 60 go 63 agus rinneadh bearta idirthréimhseacha do bhaill foirne a bhí
 ann cheana, laghdaíodh an ráta faibhrithe pinsin do nuatheachtaithe ó 2 %
 go 1.9 % agus níl na cearta pinsin a fuarthas tar éis an 1 Bealtaine 2004
 faoi réir comhéifeachtaí ceartúcháin do chostas maireachtála níos airde a
 thuilleadh. Leagadh síos an modh chun an comhardú achtúireach sa scéim phinsin
 a choimeád in Iarscríbhinn XII a ghabhann leis na Rialacháin Foirne. Sa
 deireadh, glacadh modh nua chun luach saothair agus pinsin sheirbhísigh
 sibhialta an AE a choigeartú.
 Tá na hathruithe sin ar fad ina n‐iomláine tar éis
 coigiltis shuntasacha a thabhairt do bhuiséad an AE agus leanann a dtionchar
 bliantúil ar aghaidh ag méadú: táthar tar éis EUR 3 bhilliún a shábháil go dtí
 seo a bhuí leis an athchóiriú agus shábhálfar EUR 5 bhilliún eile leis go dtí
 2020. Thaispeán an staidéar Eurostat ar impleachtaí buiséadacha fadtéarmacha
 costas pinsin go sáróidh coigiltis bhliantúla athchóiriú 2004 i leith costas
 pinsin EUR 1 bhilliún san fhadtéarma, gan trácht ar thionchair an athchóirithe
 i réimsí eile.
 Is ann do mhodh chun tuarastail agus pinsin a
 choigeartú ó 1972 agus tá sé cruthaithe gur uirlis úsáideach atá ann chun plé
 bliantúil faoi choigeartuithe tuarastal agus stailceanna féideartha a bhaineann
 leis an bplé sin a sheachaint. Thar na blianta rinneadh an modh a mhodhnú cúpla
 uair, agus rinneadh amhlaidh in 2004 den uair dheireanach. Ós rud é go rachaidh
 an modh reatha in éag ag deireadh 2012, tá modh nua á bheartú ag an gCoimisiún
 anois, modh a léiríonn na cinntí polaitiúla a ghlac Ballstáit i ndáil le
 coigeartuithe thuarastail a seirbhíseach sibhialta, agus ag an am céanna a
 thugann aghaidh ar na heasnaimh atá tagtha chun solais le linn agus tar éis an
 phlé faoi choigeartú bliantúil 2009. Rachaidh an córas ríomhaireachta don ráta
 ranníocaíochta pinsin in éag an 30 Meitheamh 2013, agus tá córas nua
 á bheartú ag an gCoimisiún atá ag teacht leis an ngnáthchleachtas achtúireach.
 Leis an togra seo déantar conclúidí na Comhairle
 agus na hiarrataí a rinneadh i gcomhréir le hAirteagal 241 den CFAE a chur
 san áireamh freisin: an iarraidh i dtaobh chur i bhfeidhm an chlásail
 eisceachta don mhodh, i dtaobh scéim phinsin sheirbhísigh sibhialta an AE, lena
 n‐áirítear an scéim maidir le scor luath, agus an struchtúir ghairme chun nasc
 níos dlúithe a chruthú idir an tuarastal agus freagrachtaí. Thairis sin,
 déanann an cáineadh a rinneadh i leith roinnt eilimintí de na Rialacháin Foirne
 atá as dáta a chur san áireamh a mhéid is atá bonn údair leis an gcáineadh sin.
 Baineann togra an Choimisiúin cothromaíocht amach
 idir cost‐éifeachtúlacht agus riachtanais na n‐institiúidí i réimse na
 bainistíochta acmhainní daonna. Measann an Coimisiún Eorpach, má ghlactar an
 togra seo, go mbeidh seirbhís shibhialta atá neamhspleách, éifeachtúil agus
 nua-aimseartha agus a chuireann ar a gcumas na cúraimí a tugadh dóibh leis na
 conarthaí a chur i gcrích fós de chúnamh ag institiúidí an AE.
 2. TORTHAÍ AN CHOMHAIRLIÚCHÁIN LEIS NA PÁIRTITHE
 LEASMHARA AGUS MEASÚNUITHE TIONCHAIR
 Pléadh an togra seo le hionadaithe na foirne i
 gcomhréir leis na nósanna imeachta iomchuí agus cuirtear torthaí an phlé sin
 san áireamh sa togra.
 Roimh ghlacadh an togra, rinneadh comhairliúcháin
 ina thaobh leis an gCoiste um Rialacháin Foirne agus le Coiste Foirne an
 Choimisiúin.
 Bailiú agus úsáid saineolais
 Ní raibh aon ghá le saineolas seachtrach.
 3. PRÍOMHEILIMINTÍ AN TOGRA
 An fhoireann a laghdú 5 %
 Tá sé beartaithe foireann gach institiúide agus
 gníomhaireachta a laghdú 5 %, rud a dhéanfaí trí gan daoine eile a chur in
 áit líon áirithe daoine a imíonn, i.e. iad siúd a théann ar scor agus iad siúd
 a dtagann deireadh lena gconarthaí. Gan dochar do chinntí a dhéanfaidh an t‐údarás
 buiséadach sa todhchaí, tá oibleagáid na n‐institiúidí agus na
 ngníomhaireachtaí a dtiomantais laghdú a dhéanamh ar líon na foirne a urramú le
 léiriú in Airteagal 6 de na Rialacháin Foirne.
 Modh chun tuarastail agus pinsin a choigeartú
 Dhéanfadh an modh nua prionsabal na comhthreomhaireachta
 idir forbairt thuarastail oifigeach náisiúnta agus thuarastail oifigeach an AE
 a chaomhnú, agus thabharfadh sé aghaidh ar easnaimh an mhodha reatha:
 –
 Léireodh an modh nua athruithe ainmniúla ar
 thuarastail sna Ballstáit ar fad, seachas fíor-athruithe ar thuarastail. Sa
 chaoi sin déanfaidh an modh athruithe ar thuarastail i mBallstáit uile an
 Aontais Eorpaigh a leanúint agus ní sampla teoranta díobh;
 –
 Chun an t‐aga moille i gcás as an ngách a laghdú,
 chuirfí an clásal nua eisceachta i bhfeidhm go huathoibríoch i gcás ina
 gcomhlíonfaí dhá choinníoll: 1) laghdú ar OTI an AE, agus 2) an bhearna idir
 luach coigeartaithe luach saothair agus phinsin fhoireann an AE agus an t‐athrú
 ar OTI an AE a bheith os cionn dhá phointe céatadáin. Dá gcomhlíonfaí an dá choinníoll,
 dhéanfaí leath den luach coigeartaithe a chur siar go dtí an chéad bhliain
 eile. Mar shampla, bheadh an clásal sin curtha i bhfeidhm in 2009.
 –
 Chuirfí deireadh le hInnéacs Idirnáisiúnta na
 Bruiséile. Dhéanfaí na difríochtaí idir an méadú ar an gcostas maireachtála i
 ngach áit fostaíochta agus sna Ballstáit a ríomh agus a léiriú i
 gcomhéifeachtaí ceartúcháin. Thabharfaí isteach comhéifeacht cheartúcháin
 chomhpháirteach nua don Bheilg agus do Lucsamburg, comhéifeacht lena
 mbreathnófaí ar na Ballstáit sin mar áit fostaíochta amháin. Socrófar ag 100 í
 don chéad bhliain.
 Mar atá i gcás an mhodha reatha, ní innéacsú
 bunaithe ar bhoilsciú atá sa mhodh beartaithe, toisc go leanann sé forbairt
 chumhacht ceannaigh seirbhíseach sibhialta náisiúnta, mar atá cinntithe ag gach
 Ballstát ar an leibhéal náisiúnta.
 An tobhach dlúthpháirtíochta
 Ó 1982 i leith, tá an modh nasctha le cáin bhreise
 ar thuarastail, de bharr éifeachtaí ghéarchéim na hola. Cé gur tháinig feabhas
 ar an staid eacnamaíoch, níor céimníodh amach an cháin bhreise sin, ach
 rinneadh tomhas di, tomhas atá nasctha le cur i bhfeidhm uathoibríoch an
 mhodha. Moltar, ar feadh an mhodha atá beartaithe, go méadaítear an tobhach
 dlúthpháirtíochta ag ráta 6 %.
 Modhnuithe ar chóras na bpinsean chun coinneáil suas le forbairtí
 déimeagrafacha
 An ghnáthaois scoir a mhéadú go 65 bliain
 Faoi láthair, is í 63 bliain an ghnáthaois
 scoir d'oifigigh a earcaíodh tar éis an 1 Bealtaine 2004. Tá oifigigh
 a earcaíodh roimh an 1 Bealtaine 2004 faoi réir forálacha
 idirthréimhseacha agus faoi na forálacha sin tá an aois scoir idir 60 agus 63 bliain.
 Tá sé beartaithe an ghnáthaois scoir d'oifigigh a
 earcófar ón 1 Eanáir 2013 ar aghaidh go 65 bliain. Chuirfí chun
 feidhme rialacha idirthréimhseacha a bheadh cosúil leo siúd a cuireadh i
 bhfeidhm in 2004, i.e. bheadh aois scoir oifigeach a earcaíodh roimh an 1 Bealtaine 2013
 idir 60 agus 65.
 Ina theannta sin, ní ar bhonn eisceachtúil a
 thuilleadh a dheonófaí an fhéidearthacht leanúint ar aghaidh ag obair go dtí 67 bliain.
 Sholáthrófaí bearta breise chun na cearta pinsin
 arna bhfáil agus an oibleagáid comhardú achtúireach a choimeád sa scéim phinsin
 a chur san áireamh mar is ceart.
 An aois scoir luaith a ardú go 58 bliain
 agus líon na n‐oifigeach a théann ar scor go luath a laghdú
 Faoi láthair, is í 55 bliain an aois íosta
 scoir luaith. Faoin togra nua, shocrófaí an aois íosta scoir luaith ag 58 bliain.
 Sa bhreis air sin, dhéanfaí líon uasta na n‐oifigeach a théann ar scor i
 mbliain áirithe gan laghdú ar a gcearta pinsin a shocrú ag 5 % de na
 hoifigigh uile i ngach institiúid a chuaigh ar scor i rith na bliana roimhe
 sin, murab ionann agus 10 % sa chóras reatha. Coimeádtar an scéim sin ós
 rud é gur cruthaíodh gurbh uirlis úsáideach í do gach institiúid mar uirlis
 chun acmhainní daonna a bhainistiú le linn an mhéadaithe dheireanaigh.
 An mhodheolaíocht chun an ráta ranníocaíochta
 pinsin a ríomh a ailíniú leis an gcleachtas achtúireach idirnáisiúnta
 Rachaidh an córas ríomhaireachta don ráta
 ranníocaíochta pinsin in éag an 30 Meitheamh 2013. Tá sé beartaithe
 an mhodheolaíocht chéanna a choinneáil, ach an meán soghluaiste i gcomhair
 rátaí úis agus fáis tuarastail a mhéadú go 30 bliain. Bheadh feidhm ag
 idirthréimhse 8 mbliana.
 De thoradh an leasaithe sin, bheadh an ráta
 ranníocaíochta pinsin níos cobhsaí agus ní bheadh sé chomh híogair céanna i
 leith athruithe sna rátaí úis, agus dá bhrí sin ní mhúsclódh sé an oiread
 céanna díospóireachta. Dhéanfadh sé an córas ríomhaireachta a ailíniú leis an
 ngnáthchleachtas achtúireach, rud a thugann le fios nach mór breathnuithe ar an
 am a chuaigh thart, de idir 20 agus 40 bliain, a úsáid chun comhardú
 scéimeanna pinsin a áirithiú.
 Na coinníollacha fostaíochta a oiriúnú
 Líon íosta uaireanta oibre seachtainiúil a
 thabhairt isteach
 D'éileodh an laghdú foirne 5 % go ngabhfadh
 gach ball foirne cuid den ualach breise oibre chuige féin, má táthar chun na
 cuspóirí beartais céanna a bhaint amach.
 Tá sé beartaithe dá bhrí sin líon íosta uaireanta
 oibre in aghaidh na seachtaine a thabhairt isteach sna Rialacháin Foirne, i.e.
 40.
 Socruithe solúbtha maidir le huaireanta oibre a
 choimeád
 Cuireann socruithe solúbtha maidir le huaireanta
 oibre ar chumas fostaithe cóimheá a bhaint amach idir a gcuid oibre agus a
 saoil príobháideacha agus éascaíonn siad cothromaíocht iomchuí inscne sna
 hinstitiúidí agus na hoibleagáidí maidir le huaireanta éigeantacha oibre á n‐urramú.
 Dá bhrí sin, is iomchuí tagairt shoiléir do na socruithe sin a thabhairt
 isteach sna Rialacháin Foirne. Ní bheadh bainisteoirí faoi réir na socruithe
 ginearálta sin d'fhoireann, toisc go dtugann na hinstitiúidí de chumhacht dóibh
 am a gcuid foirne agus a gcuid ama féin a bhainistiú.
 Liúntais agus teidlíochtaí: An t‐am taistil
 bliantúil agus an liúntas taistil bliantúil a laghdú, agus na rialacha maidir
 le haisíocaíocht chostas aistrithe agus misin a oiriúnú
 Faoi láthair tá na baill foirne i dteideal
 uasmhéid sé lá d'am taistil chuig a n‐áit bhunaidh in aghaidh na bliana. Tá sé
 beartaithe an t‐am taistil bliantúil a theorannú d'uasmhéid trí lá.
 Tá an liúntas taistil bliantúil bunaithe ar fhad i
 gciliméadair d'iarnród, ar minic nach é sin an gnáthbhealach a dhéantar
 taisteal chuig an áit bhunaidh. Dá bhrí sin, dhéanfaí an fad a ríomh mar fhad
 ortadromach, ríomh arb í an éifeacht a bheadh aici liúntais aonair a laghdú.
 Ina theannta sin, bheadh íocaíocht speansas taistil bliantúil teoranta do
 chríocha Bhallstáit an AE.
 Chun an t‐ualach riaracháin a laghdú do na baill
 foirne lena mbaineann agus don lucht riaracháin, ba cheart na rialacha maidir
 le haisíocaíocht chostas aistrithe a shimpliú. Tá sé beartaithe dá bhrí sin
 uasteorainneacha costais a thabhairt isteach lena gcuirfear san áireamh
 imthosca teaghlaigh an oifigigh nó an ghníomhaire agus meánchostas aistrithe
 agus an árachais a bhaineann leis.
 Ba cheart na rialacha maidir le misin a oirúnú
 chun gá sonrach institiúide a bhfuil ar a baill foirne dul ar misean go minic
 go príomhionaid oibre a n‐institiúide a chur san áireamh. Sna cásanna sin tá sé
 beartaithe aisíocaíocht chostas lóistín ar bhonn suime ráta comhréidh a cheadú.
 Bearta trédhearcachta i gcomhair institiúidí
 agus Gníomhaireachtaí
 Déantar na Rialacháin Foirne a chur chun feidhme
 trí shraith beart arna nglacadh ag na hinstitiúidí agus na gníomhaireachtaí.
 Chun cur chun feidhme comhsheasmhach comhchuibhithe na Rialachán Foirne a
 áirithiú agus ar chúiseanna a bhaineann le simpliú, bheadh feidhm de réir
 analaí ag rialacha cur chun feidhme an Choimisiúin maidir le gníomhaireachtaí.
 Chun staid shonrach gníomhaireachtaí a chur san
 áireamh, áfach, beidh siad in ann, tar éis údarú a fháil ón gCoimisiún,
 rialacha eile cur chun feidhme a ghlacadh nó a chinneadh, i gcás inarb iomchuí,
 gan aon rialacha cur chun feidhme a chur i bhfeidhm.
 Ar mhaithe le trédhearcacht, dhéanfadh an Chúirt
 Bhreithiúnais clár ina mbeadh rialacha cur chun feidhme na n‐institiúidí ar fad
 a bhunú.
 Gairm cúntóirí, sreabh gairme nua do rúnaithe
 agus tuilleadh solúbthachta i bhfoireann ar conradh a earcú
 Na gráid is airde a fhorchoimeád d'fhoireann le leibhéal ard
 freagrachtaí
 Chun nasc soiléir a bhunú idir freagrachtaí agus
 gráid, dhéanfaí an tsreabh gairme i ngrúpa feidhme na gcúntóirí a athstruchtúrú
 sa chaoi is go bhforchoimeádfaí an dá ghrád is airde (AST 10 agus 11)
 d'oifigigh agus do ghníomhairí sealadacha a bhfuil freagrachtaí suntasacha acu
 i dtéarmaí bainistithe foirne, chur chun feidhme an bhuiséid agus/nó
 comhordaithe agus dóibh siúd amháin.
 Grúpa feidhme nua "AST/SC′′ do rúnaithe
 agus don fhoireann chléireachais
 Sna réimsí lena mbaineann an fhoireann AST faoi
 láthair, ní mór struchtúir gairme a choigeartú tuilleadh do leibhéil éagsúla
 freagrachta, chun speictream sreabh gairme sa tseirbhís shibhialta Eorpach atá
 mionsainithe mar is cuí a bhunú agus chun speansais riaracháin a theorannú, mar
 a fhoráiltear sa chreat airgeadais ilbhliantúil. Chuige sin, ba cheart grúpa
 feidhme nua "AST/SC" a thabhairt isteach i gcomhair foirne rúnaíochta
 agus cléireachais. Trí thuarastail agus rátaí ardaithe céime atá beartaithe don
 ghrúpa feidhme nua sin bunaítear comhfhreagairt iomchuí idir leibhéal na
 freagrachta agus leibhéal an luacha saothair. Ar an dóigh sin, beifear in ann
 seirbhís shibhialta Eorpach atá cobhsaí, cuimsitheach agus cothromaithe go
 maith a chaomhnú, rud a mheasann go leor institiúidí gá a bheith leis.
 Foireann ar conradh a earcú
 Chun tuilleadh solúbthachta a thabhairt do na
 hinstitiúidí, dhéanfaí fad uasta chonarthaí na foirne cúnta ar conradh a
 shíneadh ó 3 go 6 bliana.
 Thairis sin, cé go leanfar d'fhormhór mór na n‐oifigeach
 a earcú ar bhonn comórtas oscailte, dhéanfaí na hinstitiúidí a údarú le
 comórtais inmheánacha a eagrú a bheadh ar oscailt d'fhoireann ar conradh
 freisin.
 Aghaidh a thabhairt ar éagothromaíochtaí
 geografacha nach bhfuil údar maith leo
 Tá sé leagtha síos sna Rialacháin Foirne nach mór
 oifigigh an Aontais Eorpaigh a earcú ar an mbonn geografach is leithne is
 féidir. Léiríonn na sonraí straidrimh, áfach, cé go bhfuil barraíocht
 ionadaíochta ag náisiúntachtaí áirithe i gcomparáid le hualú coibhneasta a
 ndaonra san Aontas Eorpach, go bhfuil náisiúntachtaí eile tearcionadaithe den
 chuid is mó. Tá na héagothromaíochtaí sin thar a bheith suntasach i ngráid
 áirithe.
 Dá bhrí sin, ba cheart Airteagal 27 de na
 Rialacháin Foirne a leasú chun go bhféadfaidh na hinstitiúidí bearta a dhéanamh
 chun éagothromaíochtaí geografacha suntasacha atá ann le fada an lá a cheartú,
 agus prionsabal na hearcaíochta bunaithe ar an gcaighdeán is airde cumais,
 éifeachtúlachta agus ionracais á chaomhnú ag an am céanna. Glacfar an beart sin
 trí bhearta ginearálta cur chun feidhme agus beidh sé faoi réir tuarascála tar
 éis cúig bliana.
 Éifeachtúlacht i mbainistíocht foirne a mhéadú
 sna gníomhaireachtaí
 Faoin am seo is cuid thábhachtach iad
 gníomhaireachtaí Eorpacha de struchtúr institiúideach an Aontais Eorpaigh.
 Inniu tá 45 struchtúr ann (32 gníomhaireacht rialála, 7 gcomhghnóthas agus 6
 ghníomhaireacht feidhmiúcháin). San iomlán, tá beagnach 8 000 ball foirne
 fostaithe acu, agus iad fostaithe den chuid is mó mar ghníomhairí sealadacha.
 Níl forálacha na Rialachán Foirne agus Choinníollacha Fostaíochta Seirbhíseach
 Eile go hiomlán oiriúnaithe, áfach, do riachtanais struchtúr beag amhail
 gníomhaireachtaí.
 Ar an ábhar sin, molann an Coimisiún catagóir nua
 foirne sealadaí a thabhairt isteach do ghníomhaireachtaí. Dhéanfaí iad a earcú
 de réir nós imeachta roghnúcháin a bheadh trédhearcach agus oibiachtúil agus
 d'fhéadfaí iad a fhostú ar feadh tréimhse éiginnte. Más gá, d'fhéadfadh gníomhaireachtaí
 iad a fháil ar iasacht ar mhaithe leis an tseirbhís. Freisin, d'fhéadfadh
 foireann shealadach i ngníomhaireachtaí saoire gan phá a ghlacadh suas le
 huasmhéid 15 bliana le linn a ngairmréime iomláin. D'éascófaí an
 tsoghluaisteacht laistigh den ghníomhaireacht agus idir na gníomhaireachtaí, ós
 rud é go gcoimeádfaí an grád agus an chéim i gcás ina gcinnfidís iarratas a
 dhéanamh ar phost nua, ar choinníoll go n‐áirítear a ngrád i raon na ngrád le
 haghaidh an phoist nua.
 Bheadh solúbthacht áirithe ag gníomhaireachtaí
 agus sraith coistí á cur ar bun acu ar coistí iad a mhúnlaíonn an t‐idirphlé
 sóisialta nó nach mór dul i gcomhairle leo sula ndéantar cinneadh.
 4. IMPLEACHTAÍ BUISÉADACHA
 Bheadh tionchar buiséadach ag an togra ar
 chaiteachas agus ar ioncam an Aontais Eorpaigh. De bharr forálacha
 idirthréimhseacha, thiocfadh méadú ar thionchar forálacha áirithe de réir a
 chéile agus ní bheadh éifeacht iomlán an tionchair sin le feiceáil ach san
 fhadtéarma. Meastar go sábhálfar níos mó ná EUR 1 bhilliún thar an gcéad
 chreat airgeadais ilbhliantúil eile. San fhadtéarma, EUR 1 bhilliún in
 aghaidh na bliana a bheadh sna coigiltis a thiocfadh as na leasuithe atá
 beartaithe. Tugtar tuilleadh mionsonraí sa ráiteas airgeadais a ghabhann mar
 iarscríbhinn leis an togra seo.
 2011/0455 (COD)
 Togra le haghaidh
 RIALACHÁN Ó PHARLAIMINT NA hEORPA AGUS ÓN
 gCOMHAIRLE
 lena leasaítear Rialacháin Foirne Oifigigh
 agus Coinníollacha Fostaíochta Sheirbhísigh eile an Aontais Eorpaigh
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 336 de,
 Ag féachaint don
 Phrótacal ar Phribhléidí agus Díolúintí an Aontais Eorpaigh, agus go háirithe Airteagal 12
 de,
 Ag féachaint don togra ón gCoimisiún Eorpach,
 a tíolacadh tar éis dul i gcomhairle leis an gCoiste um Rialacháin Foirne,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ón gCúirt
 Bhreithiúnais,
 Ag féachaint don tuairim ón gCúirt Iniúchóirí,
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1)
 Ba cheart riarachán poiblí Eorpach d'ardcháilíocht
 a bheith ag an Aontas Eorpach agus ag na breis is 50 institiúid agus
 gníomhaireacht a bhaineann leis, ionas go mbeidh sé in ann a chúraimí a
 dhéanamh ar an gcaighdeán is fearr is féidir i gcomhréir leis na Conarthaí agus
 na dúshláin, idir dhúshláin inmheánacha agus dhúshláin sheachtracha, a bheidh
 ann dó amach anseo a dhiongbháil.
 (2)
 Dá dhroim sin, is gá creat a sholáthar chun
 foireann a earcú, ar foireann í a bheidh den scoth ó thaobh táirgiúlachta agus
 ionracais de agus a gheofar ar an mbonn geografach is leithne is féidir as
 measc shaoránaigh na mBallstát, agus chun an fhoireann sin a chumasú a ndualgais
 a chur i gcrích chomh éifeachtach agus chomh héifeachtúil agus is féidir.
 (3)
 Ba cheart é a bheith mar aidhm níos leithne
 bainistiú na n‐acmhainní daonna a optamú i seirbhís shibhialta Eorpach a bhfuil
 inniúlacht, neamhspleáchas, dílseacht, neamhchlaontacht agus cobhsaíocht mar
 shaintréithe aici chomh maith leis an éagsúlacht chultúrtha agus teanga.
 (4)
 Chun a áirithiú go bhforbróidh cumhacht ceannaigh
 oifigigh agus sheirbhísigh eile an Aontais Eorpaigh i gcomhthreo le cumhacht
 ceannaigh seirbhíseach sibhialta náisiúnta i rialtais lárnacha na mBallstát, tá
 sé bunriachtanach prionsabal an tsásra ilbhliantúil i gcomhair íocaíochta, ar a
 dtugtar 'an modh', a chaomhnú trína chur i bhfeidhm a shíneadh go dtí deireadh
 2022 le hathbhreithniú ag deireadh an cúigiú bliain. De dheasca na
 neamhréireachta idir sásra an mhodha a bhí de chineál riaracháin riamh agus
 glacadh thoradh an mhodha ag an gComhairle amháin, bhí deachrachtaí ann san am
 a chuaigh thart, agus níl an neamhréireacht sin i gcomhréir le Conradh
 Liospóin. Dá bhrí sin is iomchuí ligean do na rialtóirí agus na leasuithe seo
 ar na Rialacháin Foirne á nglacadh acu cinneadh a dhéanamh maidir le modh lena
 ndéanfaí gach tuarastal, pinsean agus liúntas a uasdátú ar bhealach
 uathoibríoch. Beidh an t‐uasdátú sin bunaithe ar na cinntí polaitiúla a
 dhéanfaidh gach Ballstát maidir le coigeartuithe thuarastail a sheirbhíseach
 sibhialta ar an leibhéal náisiúnta.
 (5)
 Tá sé den tábhacht go n‐áiritheofar cáilíocht na
 sonraí staidrimh a úsáidtear chun luach saothair agus pinsin a uasdátú. I
 gcomhréir le prionsabal na neamhchlaontachta, ba cheart d'oifigí staidrimh
 náisiúnta na sonraí a bhailiú ar an leibhéal náisiúnta agus iad a tharchur go
 Eurostat.
 (6)
 Na buntáistí a d'fhéadfadh a bheith ann d'oifigigh
 agus do sheirbhísigh eile an Aontais Eorpaigh de bharr chur i bhfeidhm an
 mhodha, ba cheart iad a chothromú trí leanúint de chóras an tobhaigh
 speisialta, ar a dtabharfar 'tobhach dlúthpháirtíochta' amach anseo. Cé gur
 tháinig méadú de réir a chéile ar ráta an tobhaigh speisialta a bhí i bhfeidhm
 le linn na tréimhse 2004 go 2012 agus gurbh é 4.23 % ar an meán é, is
 dóigh gurb iomchuí sna himthosca atá ann faoi láthair an tobhach
 dlúthpháirtíochta a mhéadú ag an ráta aonfhoirmeach 6 %, chun comhthéacs
 eacnamaíoch deacair a thabhairt i gcuntas mar aon lena iarmhairtí don airgeadas
 poiblí ar fud an Aontais Eorpaigh. Ba cheart feidhm a bheith ag tobhach
 dlúthpháirtíochta den sórt sin maidir le gach oifigeach agus seirbhíseach eile
 an Aontais Eorpaigh ar feadh na tréimhse céanna leis an 'modh' féin.
 (7)
 De dheasca athruithe déimeagrafacha agus de dheasca
 athrú struchtúr aoise an daonra lena mbaineann, ní mór an aois phinsin a
 mhéadú, ach é sin faoi réir beart idirthréimhseach i gcomhair oifigigh agus
 sheirbhísigh eile an Aontais Eorpaigh atá sa tseirbhís cheana. Is gá na bearta
 idirthréimhseacha sin ionas go n‐urramófar cearta faighte atá ag oifigigh atá
 sa tseirbhís cheana agus a rinne ranníocaíochtaí leis an gciste pinsin barúlach
 i gcomhair oifigigh an Aontais Eorpaigh.
 (8)
 Ós rud é gur comhardú achtúireach atá i scéim
 phinsin an Aontais Eorpaigh agus nach mór an comhardú a choinneáil sa
 ghearrthéarma agus san fhadtéarma, ba cheart an fhoireann a fostaíodh roimh 1 Eanáir 2013
 a chúiteamh as a ranníocaíochtaí pinsin trí bhíthin beart idirthréimhseach,
 amhail ráta faibhrithe níos airde i gcomhair na mblianta seirbhíse i ndiaidh na
 haoise scoir reachtúla (dreasacht Barcelona) agus trí leath an laghdaithe a
 chur i bhfeidhm i gcás scoir luaith idir 60 bliain d'aois agus an aois
 scoir reachtúil.
 (9)
 De réir an chleachtais achtúirigh a nglactar leis i
 gcoitinne ní mór tréimhse breathnuithe ar an am a chuaigh thart, de idir 20
 agus 40 bliain, a úsáid i gcás rátaí úis agus fáis tuarastail d'fhonn
 comhardú scéimeanna pinsin a áirithiú. Ba cheart na meáin shoghluaiste i gcomhair
 rátaí úis agus fáis tuarastail a shíneadh go 30 bliain le hidirthréimhse 8
 mbliana, dá bhrí sin.
 (10)
 D'iarr an Chomhairle ar an gCoimisiún staidéar a
 dhéanamh agus moltaí iomchuí a chur faoina bráid maidir le hAirteagal 5(4),
 Iarscríbhinn I.A agus Airteagal 45(1) den Rialachán Foirne d'fhonn
 nasc a bhunú idir freagrachtaí agus grád sa ghrúpa feidhme AST agus chun a
 áirithiú go mbeidh breis béime ar an leibhéal freagrachta nuair a dhéantar
 comparáid idir tuillteanais i gcomhthéacs an ardaithe céime.
 (11)
 Agus an iarraidh sin á cur san áireamh, is iomchuí
 ardú céime go grád níos airde a chur ar bhonn coinníll dualgais a dhéanamh, ar
 dualgais de thábhacht a thugann údar maith le hardú an oifigigh go grád níos
 airde iad.
 (12)
 Ba cheart an réimse gairme sa ghrúpa feidhme AST a
 athstruchtúrú sa chaoi go mbeidh na gráid is airde forchoimeádta i gcomhair
 líon teoranta oifigeach a bhfuil an leibhéal is airde freagrachtaí acu maidir
 le bainistiú foirne, cur chun feidhme an bhuiséid nó comhordú sa ghrúpa feidhme
 sin.
 (13)
 D'fhonn struchtúir gairme sna réimsí lena mbaineann
 an fhoireann AST faoi láthair a choigeartú tuilleadh do leibhéil éagsúla
 freagrachta agus mar rannchuidiú sár-riachtanach chun speansais riaracháin a
 theorannú, ba cheart grúpa feidhme nua "AST/SC" a thabhairt isteach i
 gcomhair foirne rúnaíochta agus cléireachais. Trí thuarastail agus rátaí
 ardaithe céime bunaítear comhfhreagairt iomchuí idir leibhéal na freagrachta
 agus leibhéal an luacha saothair. Ar an dóigh sin, beifear in ann seirbhís
 shibhialta Eorpach atá cobhsaí agus cuimsitheach a chaomhnú.
 (14)
 Ailíneofar na huaireanta oibre atá i bhfeidhm sna
 hinstitiúidí leis na huaireanta oibre sin atá i bhfeidhm i mBallstáit ar leith
 de chuid an Aontais Eorpaigh chun laghdú fhoireann na n‐institiúidí a
 chúiteamh. De bharr líon íosta uaireanta oibre sa tseachtain a thabhairt
 isteach áiritheofar go mbeidh an fhoireann a fhostaíonn na hinstitiúidí in ann
 déileáil leis an ualach oibre a bhíonn ann de thoradh chuspóirí beartais an
 Aontais Eorpaigh agus, ag an am céanna, comhchuibheofar na dálaí oibre sna
 hinstitiúidí, ar mhaithe le dlúthpháirtíocht ar fud sheirbhís shibhialta an
 Aontais Eorpaigh.
 (15)
 Cuid bhunriachtanach de riarachán poiblí
 nua-aimseartha agus éifeachtúil is ea socruithe solúbtha maidir le huaireanta
 oibre a chuireann dálaí oibre a thacaíonn le teaghlaigh ar fáil agus a
 éascaíonn cothromaíocht iomchuí inscne sna hinstitiúidí. Dá bhrí sin, is gá
 tagairt shainráite do na socruithe sin a thabhairt isteach sna Rialacháin
 Foirne.
 (16)
 Ba cheart na rialacha maidir le ham taistil
 bliantúil agus íocaíocht bhliantúil na speansas taistil idir an áit fostaíochta
 agus an áit bhunaidh a nuachóiriú, a réasúnú agus a nascadh leis an stádas
 easaoránach, d'fhonn cur i bhfeidhm na rialacha sin a bheith níos simplí agus
 níos trédhearcaí. Go háirithe, ba cheart an t‐am taistil bhliantúil a theorannú
 go trí lá.
 (17)
 Ar an dóigh chéanna, ba cheart na rialacha maidir
 le haisíocaíocht chostas aistrithe a shimpliú, chun a gcur i bhfeidhm a éascú i
 gcomhair an riaracháin agus an bhaill foirne lena mbaineann araon. Chun na
 críche sin, ba cheart uasteorainneacha costais a thabhairt isteach lena
 gcuirfear san áireamh imthosca teaghlaigh an oifigigh nó an ghníomhaire agus
 meánchostas aistrithe agus an árachais a bhaineann leis.
 (18)
 Ní mór do bhaill foirne áirithe dul ar misean go
 príomhionaid oibre eile a n‐institiúidí. Ní leor mar a chuirtear na cásanna sin
 san áireamh sna rialacha maidir le misin faoi láthair. Ba cheart na rialacha
 sin a oiriúnú dá bhrí sin, ionas go mbeifí in ann sna cásanna sin costais lóistín
 a aisíoc ar bhonn suime ráta comhréidh.
 (19)
 Is iomchuí creat níos solúbtha a sholáthar chun
 foireann ar conradh a fhostú. Ba cheart, dá bhrí sin, institiúidí an Aontais
 Eorpaigh a chumasú foireann ar conradh a fhostú ar feadh tréimhse uasta sé
 bliana chun cúraimí a chur i gcrích faoi mhaoirseacht oifigeach nó gníomhairí
 sealadacha. Thairis sin, cé go leanfar d'fhormhór mór na n‐oifigeach a earcú ar
 bhonn comórtas oscailte, ba cheart na hinstitiúidí a údarú le comórtais
 inmheánacha a eagrú a bheadh ar oscailt d'fhoireann ar conradh freisin.
 (20)
 Ba cheart socruithe idirthréimhseacha a sholáthar
 ionas gur féidir na rialacha nua agus na bearta nua a chur i bhfeidhm de réir a
 chéile, agus urraim á léiriú do chearta faighte agus d'ionchais dhlisteanacha
 na foirne arna fostú roimh theacht i bhfeidhm na leasuithe seo ar na Rialacháin
 Foirne.
 (21)
 Ar mhaithe le simpliúchán agus le beartas foirne
 comhsheasmhach, na rialacha arna nglacadh ag an gCoimisiún chun na Rialacháin
 Foirne a chur chun feidhme ba cheart feidhm a bheith acu de réir analaí maidir
 leis na gníomhaireachtaí. Mar sin féin, chun a áirithiú go bhféadfar staid
 shonrach gníomhaireachtaí a chur san áireamh más gá, ba cheart gníomhaireachtaí
 a bheith i dteideal údarú ón gCoimisiún a iarraidh le rialacha cur chun feidhme
 a ghlacadh lena maolófaí ar na rialacha arna nglacadh ag an gCoimisiún, nó gan
 rialacha an Choimisiúin a chur i bhfeidhm in aon chor.
 (22)
 Ba cheart clár de na rialacha ar fad arna nglacadh
 chun éifeacht a thabhairt do na Rialacháin Foirne a chur ar bun agus a riar
 laistigh de Chúirt Bhreithiúnais an Aontais Eorpaigh. De bharr an chláir sin,
 ar clár é a mbeidh na hinstitiúidí agus na gníomhaireachtaí ar fad in ann a
 cheadú, éascófar an trédhearcacht agus déanfar cur i bhfeidhm comhtháite de na
 Rialacháin Foirne a chur chun cinn.
 (23)
 Chun comhchuibhiú agus soiléiriú a dhéanamh ar na
 rialacha maidir le forálacha cur chun feidhme a ghlacadh agus ag féachaint dá
 gcineál inmheánach agus riaracháin, is iomchuí na cumhachtaí cinnteoireachta
 ábhartha a thabhairt don údarás ceapacháin agus don údarás arna údarú le
 conarthaí a thabhairt i gcrích.
 (24)
 Ag cur san áireamh líon mór na ngníomhairí
 sealadacha sna gníomhaireachtaí agus an ghá beartas foirne comhsheasmhach a
 shainiú, is gá catagóir nua de ghníomhairí sealadacha a chruthú agus rialacha
 sonracha a leagan síos i gcomhair an chatagóra sin.
 (25)
 Chun na cuspóirí atá leagtha amach sna Rialacháin
 Foirne a bhaint amach, ba cheart an chumhacht gníomhartha a ghlacadh i
 gcomhréir le hAirteagal 290 den Chonradh ar Fheidhmiú an Aontais Eorpaigh
 a tharmligean chuig an gCoimisiún go háirithe i ndáil le gnéithe áirithe de
 dhálaí oibre.
 (26)
 Ba cheart don Choimisiún a áirithiú, agus
 gníomhartha tarmligthe á n‐ullmhú agus á dtarraingt suas aige, go ndéanfar na
 doiciméid ábhartha a tharchur go comhuaineach, go tráthúil agus go hiomchuí
 chuig Parlaimint na hEorpa agus chuig an gComhairle,
 TAR ÉIS AN RIALACHÁN SEO A
 GHLACADH:
 Airteagal 1
 Leasaítear Rialacháin Foirne Oifigigh an
 Aontais Eorpaigh mar seo a leanas:
 1.
 In Airteagal 1d(3), cuirfear 'údaráis cheapacháin
 na n‐institiúidí' in ionad na bhfocal 'na hinstitiúidí';
 2.
 Leasófar Airteagal 5 mar a leanas:
 (a)
 Cuirfear an méid seo a leanas in ionad
 mhír 1 agus mhír 2:
 '1. Déanfar na poist atá cumhdaithe ag na
 Rialacháin Foirne a rangú, i gcomhréir le cineál agus tábhacht na ndualgas lena
 mbaineann siad, i ngrúpa feidhme riarthóirí (dá ngairtear ‘AD’ anseo feasta)
 agus i ngrúpa feidhme cúntóirí (dá ngairtear ‘AST/SC’ anseo feasta).
 2. Cuimseoidh grúpa feidhme AD dhá ghrád déag, a
 chomhfhreagróidh do dhualgais bhainistiúla, choincheapúla agus anailíseacha,
 agus do dhualgais teanga agus eolaíochta chomh maith. Cuimseoidh grúpa feidhme
 AST aon ghrád déag, a chomhfhreagróidh do dhualgais fheidhmiúcháin agus
 theicniúla. Cuimseoidh grúpa feidhme AST/SC sé ghrád, a chomhfhreagróidh do
 dhualgais chléireachais agus rúnaíochta.';
 (b)
 I bpointe (a) de mhír 3 cuirfear na focail
 'agus i ngrúpa feidhme AST/SC' isteach i ndiaidh na bhfocal 'i ngrúpa feidhme
 AST';
 (c)
 Cuirfear an méid seo a leanas in ionad
 mhír 4:
 '4. Tá tábla a léiríonn na cineálacha post tugtha
 in Iarscríbhinn I, Roinn A. Trí thagairt don tábla seo, déanfaidh údarás
 ceapacháin gach institiúide na dualgais agus na cumhachtaí a bhaineann le gach
 cineál poist a shainiú le tuilleadh mionsonraí tar éis dul i gcomhairle leis an
 gCoiste um Rialacháin Foirne.';
 3.
 Cuirfear an méid seo a leanas in ionad Airteagal 6:
 'Airteagal 6
 1. Cuirfear in iúl sa phlean bunaíochta atá i
 gceangal leis an gcuid den bhuiséad a bhaineann le gach institiúid líon na
 bpost i ngach grád agus i ngach grúpa feidhme.
 Léireoidh plean bunaíochta gach institiúide na
 hoibleagáidí atá leagtha amach sa chreat airgeadais ilbhliantúil agus an
 comhaontú idir institiúideach maidir lena chur chun feidhme.
 2. Gan dochar do phrionsabal an ardaithe céime
 bunaithe ar thuillteanas mar atá leagtha síos in Airteagal 45, áiritheoidh
 an plean seo maidir le gach institiúid go gcomhfhreagróidh líon na bhfolúntas
 ag gach grád den phlean bunaíochta an 1 Eanáir gach bliain do líon na n‐oifigeach
 sa ghrád níos ísle a bhfuil stádas gníomhach acu an 1 Eanáir an bhliain roimhe
 sin, arna iolrú faoi na rátaí atá leagtha síos in Iarscríbhinn I, Roinn B,
 don ghrád sin. Cuirfear na rátaí sin i bhfeidhm ar bhonn mheán na gcúig bliana
 ón 1 Eanáir 2013.
 3. Déanfar na rátaí atá leagtha síos in Iarscríbhinn I,
 Roinn B, a athbhreithniú ag deireadh tréimhse cúig bliana dar tús an 1 Eanáir 2013
 ar bhonn tuarascála, a chuirfidh an Coimisiún faoi bhráid Pharlaimint na hEorpa
 agus na Comhairle, agus ar bhonn togra ón gCoimisiún.
 Déanfaidh Parlaimint na hEorpa agus an Chomhairle
 cinneadh i gcomhréir le hAirteagal 336 den Chonradh ar Fheidhmiú an
 Aontais Eorpaigh.
 4. Tar éis na tréimhse cúig bliana céanna,
 tuairisceoidh an Coimisiún do Pharlaimint na hEorpa agus don Chomhairle i ndáil
 le cur chun feidhme na bhforálacha maidir le grúpa feidhme AST/SC agus i ndáil
 leis na forálacha idirthréimhseacha atá leagtha síos in Airteagal 30 d'Iarscríbhinn XIII,
 ag cur san áireamh athrú an ghá le foireann a dhéanann cúraimí rúnaíochta agus
 cléireachais i ngach institiúid agus athrú na bpost buan agus sealadach i
 ngrúpa feidhme AST agus athrú líon na ngníomhairí ar conradh i ngrúpa feidhme
 II.';
 4.
 Leasófar Airteagal 9 mar a leanas:
 (a)
 Cuirfear an méid seo a leanas in ionad
 mhír 1:
 '1. Gan dochar do mhír 1a, cuirfear an méid seo a
 leanas ar bun laistigh de gach institiúid:
 –
 Coiste Foirne, a bhféadfar a eagrú ina ranna do na
 hionaid dhifriúla oibre;
 –
 Comhchoiste amháin nó níos mó, mar is iomchuí do
 líon na n‐oifigeach ag na háiteanna fostaíochta;
 –
 Bord Araíonachta amháin nó níos mó, mar is iomchuí
 do líon na n‐oifigeach ag na háiteanna fostaíochta;
 –
 Comhchoiste Comhairleach um neamhinniúlacht
 ghairmiúil amháin nó níos mó, mar is iomchuí do líon na n‐oifigeach ag na
 háiteanna fostaíochta;
 –
 Coiste um Thuarascálacha, más gá;
 –
 Coiste Easláine,
 a chomhlíonfaidh na feidhmeanna a shanntar dóibh
 leis na Rialacháin Foirne seo.';
 (b)
 Cuirfear an méid seo a leanas in ionad
 mhír 1a:
 'Chun forálacha áirithe de na Rialacháin Foirne a
 chur i bhfeidhm, féadfar Comhchoiste coiteann a chur ar bun do dhá institiúid
 nó do níos mó ná dhá institiúid. Féadfaidh dhá ghníomhaireacht nó níos mó na
 Coistí eile dá dtagraítear i mír 1 agus an Bord Araíonachta a bhunú mar
 chomhlachtaí coiteanna.';
 (c)
 I mír 2, cuirfear an fhomhír seo a leanas isteach
 tar éis na chéad fhomhíre:
 'Féadfaidh na gníomhaireachtaí maolú ar fhorálacha
 Airteagal 1 d'Iarscríbhinn II maidir le comhaltas de Choistí Foirne
 chun comhdhéanamh a bpearsanra a chur san áireamh. Féadfaidh na
 gníomhaireachtaí a chinneadh gan comhaltaí malartacha a cheapadh ar an
 gComhchoiste nó ar na comhchoistí dá bhforáiltear in Airteagal 2 d'Iarscríbhinn II.';
 5.
 Sa dara habairt den chéad fhomhír d'Airteagal 10,
 cuirfear 'údaráis cheapacháin na n‐institiúidí' in ionad na bhfocal 'na n‐institiúidí';
 6.
 Cuirfear an méid seo a leanas in ionad mhír 1 d'Airteagal 18:
 '1. Is leis an Aontas Eorpach na cearta go léir
 maidir le haon scríbhinní nó le hobair eile a dhéanfaidh aon oifigeach le linn
 dó a chuid dualgas a chomhlíonadh nó, i gcás ina mbainfidh scríbhinní nó obair
 den sórt sin leis an gComhphobal Eorpach do Fhuinneamh Adamhach, is leis an
 gcomhphobal sin iad. beidh sé de cheart ag an Aontas nó, más infheidhme, ag an
 gComhphobal Eorpach do Fhuinneamh Adamhach cóipcheart oibreacha den sórt sin a
 fháil go héigeantach.';
 7.
 In Airteagal 26a, cuirfear 'údaráis
 cheapacháin na n‐institiúidí' in ionad na bhfocal 'na hinstitiúidí'
 8.
 Cuirfear an méid seo a leanas in ionad Airteagal 27:
 'Airteagal 27
 Beidh an earcaíocht dírithe ar sheirbhísí
 oifigeach a fháil don institiúid, ar oifigigh iad a bheidh ar an gcaighdeán is
 airde cumais, éifeachtúlachta agus ionracais, agus a earcófar ar an mbonn
 geografach is leithne is féidir as measc náisiúnaigh Bhallstáit an Aontais
 Eorpaigh. Ní choimeádfar aon phoist do náisiúnaigh d'aon Bhallstát ar leith.
 De réir phrionsabal cothromaíochta shaoránaigh an
 Aontais Eorpaigh, beidh cead ag gach institiúid bearta ceartaitheacha a
 ghlacadh tar éis míchothromaíocht fhada agus shuntasach a bheith ann maidir le
 náisiúntacht i measc oifigeach nach bhfuil aon bhunús léi de réir critéar
 oibiachtúil. Ní bhunófar critéir earcaíochta ar na bearta ceartaitheacha sin,
 seachas critéir a bheidh bunaithe ar thuillteanas. Sula nglacfar bearta
 ceartaitheacha den sórt sin, glacfaidh údarás ceapacháin na hinstitiúide i
 dtrácht forálacha ginearálta chun éifeacht a thabhairt don mhír seo i gcomhréir
 le hAirteagal 110.
 Tar éis tréimhse cúig bliana dar tús 1 Eanáir
 2013, tuairisceoidh an Coimisiún do Pharlaimint na hEorpa agus don Chomhairle
 maidir le cur chun feidhme na míre roimhe seo.';
 9.
 In Airteagal 29 cuirfear an fhomhír seo a
 leanas le mír 1:
 'Agus an prionsabal á choinneáil gur cheart
 formhór mór na n‐oifigeach a earcú ar bhonn comórtas oscailte, féadfaidh an t‐údarás
 ceapacháin a chinneadh, de mhaolú ar phointe (b), comórtas a reáchtáil laistigh
 den institiúid a bheidh ar oscailt do ghníomhairí ar conradh freisin mar atá
 sainithe in Airteagal 3a agus in Airteagal 3b de Choinníollacha
 Fostaíochta Sheirbhísigh eile an Aontais Eorpaigh.';
 10.
 Cuirfear an méid seo a leanas in ionad na chéad
 abairte d'Airteagal 31(2):
 'Gan dochar d'Airteagal 29(2), ní earcófar
 oifigigh ach ag na gráid SC 1, AST 1 go AST 4 nó AD 5 go AD 8.'
 11.
 Sa tríú fomhír d'Airteagal 32, cuirfear
 'údarás ceapacháin gach institiúide' in ionad na bhfocal 'na hinstitiúidí';
 12.
 Sa dara fleasc de phointe (b) d'Airteagal 37,
 cuirfear 'd'údaráis cheapacháin institiúidí' in ionad na bhfocal
 'd'institiúidí';
 13.
 Leasófar Airteagal 42a mar a leanas:
 (a)
 Sa dara habairt den chéad mhír, cuirfear 'údarás
 ceapacháin gach institiúide' in ionad na bhfocal 'na hinstitiúidí';
 (b)
 In abairt dheireanach an
 tríú abairt, cuirfear 'a uasdátú' in ionad 'a oiriúnú';
 14.
 Leasófar Airteagal 43 mar seo a leanas:
 (a)
 Sa chéad abairt den chéad mhír, cuirfear 'údarás
 ceapacháin gach institiúide' in ionad na bhfocal 'gach institiúid';
 (b)
 Sa dara habairt den chéad mhír, cuirfear 'údarás
 ceapacháin gach institiúide' in ionad na bhfocal 'gach institiúid';
 15.
 Leasófar Airteagal 45 mar seo a leanas:
 (a)
 I mír 1, cuirfear an abairt seo a leanas isteach
 tar éis an dara habairt:
 'Ach amháin i gcás ina gcuirfear an nós imeachta
 atá leagtha síos in Airteagal 4 agus in Airteagal 29(1) i bhfeidhm,
 ní fhéadfar ardú céime a thabhairt d'oifigigh ach má tá post acu a
 chomhfhreagraíonn do cheann de na cineálacha poist atá leagtha amach in Iarscríbhinn I,
 Roinn A, le haghaidh an chéad ghráid eile níos airde.';
 (b)
 Sa chéad abairt de mhír 2, cuirfear 'Airteagal 55(1)
 den Chonradh ar an Aontas Eorpach' in ionad na bhfocal 'Airteagal 55 den
 Chonradh ar an Aontas Eorpach';
 (c)
 Sa dara habairt de mhír 2, cuirfear 'údaráis
 cheapacháin na n‐institiúidí' in ionad na bhfocal 'na hinstitiúidí';
 16.
 I mír 5 d'Airteagal 45a, cuirfear 'údarás
 ceapacháin gach institiúide' in ionad na bhfocal 'na hinstitiúidí';
 17.
 Sa tríú mír d'Airteagal 48, cuirfear 'grúpaí
 feidhme AST agus AST/SC' in ionad na bhfocal 'grúpa feidhme AST';
 18.
 Sa mhír dheireanach d'Airteagal 50, cuirfear
 'caoga hocht' in ionad na bhfocal 'caoga cúig';
 19.
 Leasófar Airteagal 51 mar seo a leanas:
 (a)
 Sa chéad abairt de mhír 1, cuirfear 'údarás
 ceapacháin gach institiúide' in ionad na bhfocal 'gach institiúid';
 (b)
 Sa chéad abairt agus san abairt dheireanach den
 chéad fhomhír de mhír 6, cuirfear na focail 'de ghrád AST 1' in ionad na
 bhfocal 'de ghrád 1';
 20.
 Cuirfear an méid seo a leanas in ionad Airteagal 52(b):
 '(b) arna iarraidh sin dó féin, an lá deireanach
 den mhí a ndearna sé an iarraidh ina leith, i gcás ina mbeidh sé idir 58 agus
 65 bliana d'aois agus ina mbeidh na ceanglais á gcomhlíonadh aige maidir le
 pinsean a íoc láithreach i gcomhréir le hAirteagal 9 d'Iarscríbhinn VIII.
 Beidh feidhm de réir analaí ag an dara habairt den dara mír d'Airteagal 48.
 Mar sin féin, féadfaidh oifigeach leanúint air ag
 obair go dtí go mbeidh sé 67 bliain d'aois, arna iarraidh sin dó féin agus
 i gcás ina measfaidh an t‐údaras ceapacháin údar maith a bheith leis chun leasa
 na seirbhíse, agus sa chás sin cuirfear amach ar scor é go huathoibríoch an lá
 deireanach den mhí a mbainfidh sé an aois sin amach.';
 21.
 Leasófar Airteagal 55 mar seo a leanas:
 (a)
 Cuirfear uimhreacha ar na míreanna;
 (b)
 Cuirfear an méid seo a leanas in ionad na chéad
 abairte de mhír 2:
 "Beidh idir 40 uair an chloig agus 42 uair an
 chloig sa ghnáthsheachtain oibre agus is é an t‐údarás ceapacháin a chinnfidh
 uaireanta an lae oibre';
 (c)
 Sa dara habairt den tríú mír, cuirfear 'údarás
 ceapacháin gach institiúide' in ionad na bhfocal 'na hinstitiúidí';
 (d)
 Cuirfear an mhír seo a leanas isteach:
 '4. Féadfaidh údarás ceapacháin gach institiúide
 socruithe solúbtha maidir le huaireanta oibre a thabhairt isteach. Na hoifigigh
 a bhfuil feidhm le forálacha an dara mír d'Airteagal 44 maidir leo,
 bainisteoidh siad a n‐uaireanta oibre gan dul i muinín socruithe den sórt
 sin.';
 22.
 Leasófar Airteagal 55a mar a leanas:
 (a)
 Cuirfear an méid seo a leanas in ionad phointe (e)
 den chéad fhomhír de mhír 2:
 '(e) le linn na dtrí bliana deireanacha sula mbainfidh
 sé an aois scoir amach, seachas roimh aois a 58 bliain';
 (b)
 Sa dara fomhír de mhír 2, cuirfear ', nó le linn na
 dtrí bliana deireanacha sula mbainfidh sé an aois scoir amach, seachas roimh
 aois a 58 bliain' in ionad na bhfocal ', nó ón uair a mbeidh sé 55 bliain
 d'aois';
 23.
 Cuirfear an méid seo a leanas in ionad an tríú mír
 d'Airteagal 56:
 'Mar a fhoráiltear in Iarscríbhinn VI, de bharr
 ragoibre a dheanfaidh oifigigh de ghrád SC 1 go grád SC 6 agus de ghrád AST 1
 go grád AST 4, beidh siad i dteideal saoire chúiteach a fháil nó luach saothair
 a fháil i gcás nach bhféadfaidh siad saoire chúiteach a thógáil mar gheall ar
 riachtanais na seirbhíse an mhí i ndiaidh na míosa sin a ndearnadh an
 ragobair.';
 24.
 Cuirfear an méid seo a leanas in ionad an dara mír
 d'Airteagal 56a agus an dara mír d'Airteagal 56b:
 'Tar éis dó dul i gcomhairle le coiste na
 Rialachán Foirne, cinnfidh an Coimisiún, trí bhíthin gníomhartha tarmligthe i
 gcomhréir le hAirteagal 110a agus le hAirteagal 110b, na catagóirí
 d'oifigigh a bheidh i dteideal liúntas den sórt sin, na coinníollacha maidir
 leis na liúntais sin a dheonú agus a rátaí.';
 25.
 Cuirfear an méid seo a leanas in ionad an dara mír
 d’Airteagal 56c:
 'Tar éis dó dul i gcomhairle le coiste na
 Rialachán Foirne, cinnfidh an Coimisiún, trí bhíthin gníomhartha tarmligthe i
 gcomhréir le hAirteagal 110a agus le hAirteagal 110b, na catagóirí
 d'oifigigh a bheidh i dteideal na liúntas speisialta, na coinníollacha maidir
 le liúntais den sórt sin a dheonú agus a rátaí.';
 26.
 Sa chéad mhír d'Airteagal 57, cuirfear
 'údaráis cheapacháin institiúidí' in ionad na bhfocal 'na n‐institiúidí';
 27.
 In Airteagal 61, cuirfear 'údaráis cheapacháin
 institiúidí' in ionad an fhocail 'institiúidí'
 28.
 Leasófar Airteagal 63 mar seo a leanas:
 (a)
 Cuirfear an méid seo a leanas isteach in ionad an
 dara mír:
 'Luach saothair a íocfar in airgeadra eile seachas
 in euro, déanfar é a ríomh ar bhonn na rátaí malairte ar baineadh leas astu
 chun buiséad ginearálta an Aontais Eorpaigh a chur chun feidhme an 1 Iúil an
 bhliain sin.';
 (b)
 Cuirfear an méid seo a leanas in ionad an tríú
 mír:
 'Déanfar na rátaí malairte a uasdátú gach bliain
 go haisghníomhach gach bliain tráth an uasdátaithe bhliantúil ar luach saothair
 dá bhforáiltear in Airteagal 65.';
 (c)
 Scriosfar an ceathrú mír;
 29.
 Cuirfear an méid seo a leanas in ionad Airteagal 64:
 'Tar éis do na hasbhaintí éigeantacha atá leagtha
 amach sna Rialacháin Foirne seo nó in aon rialacháin cur chun feidhme a bheith
 curtha i bhfeidhm, déanfar luach saothair oifigigh arna shloinneadh in euro a
 ualú ar ráta a bheidh os cionn 100 %, faoina bhun sin nó cothrom leis sin,
 ag brath ar na dálaí maireachtála sna háiteanna fostaíochta éagsúla.
 Déanfar na comhéifeachtaí ceartúcháin a
 uasdátú gach bliain i gcomhréir le hIarscríbhinn XI. Poibleoidh údarás
 ceapacháin gach institiúide na luachanna uasdátaithe dhá sheachtain tar éis an
 uasdátaithe chun foireann na hinstitiúide a chur ar an eolas.';
 30.
 Cuirfear an méid seo a leanas in ionad Airteagal 65:
 '1. Déanfar luach saothair oifigigh agus
 sheirbhísigh eile an Aontais Eorpaigh a uasdátú gach bliain i gcomhréir le hIarscríbhinn XI.
 Déanfar an t‐uasdátú sin roimh dheireadh na bliana i bhfianaise tuarascála a
 dhéanfaidh an Coimisiún bunaithe ar shonraí staidrimh arna gcur le chéile ag
 Oifig Staidrimh an Aontais Eorpaigh i gcomhaontú le hoifigí náisiúnta staidrimh
 na mBallstát; leis na sonraí staidrimh, léireofar an staid faoi mar atá sí an 1
 Iúil i ngach ceann de na Ballstáit.
 Na méideanna sa dara mír agus sa tríú mír d'Airteagal 42a,
 in Airteagal 66 agus in Airteagal 69, in Airteagail 1(1), 2(1), 3(1)
 agus (2), 4(1), 7(2), 8(2), 10(1) d'Iarscríbhinn VII agus in Airteagal 8(2)
 d'Iarscríbhinn XIII, na méideanna sa sean‐Airteagal 4a d'Iarscríbhinn
 VII atá le huasdátú i gcomhréir le hAirteagal 18(1) d'Iarscríbhinn XIII,
 na méideanna in Airteagal 24(3), sa dara fomhír d'Airteagal 28a(3),
 in Airteagail 28a(7), 93, 94, sa dara fomhír d'Airteagal 96(3), in
 Airteagail 96(7), 133, 134 agus 136 de Choinníollacha Fostaíochta Seirbhíseach
 Eile, na méideanna sa chéad fhomhír d'Airteagal 1(1) de Rialachán (CEGC,
 CEE, Euratom) Uimh. 300/76 ón gComhairle, an chomhéifeacht le haghaidh na
 méideanna in Airteagal 4 de Rialachán (CEE, Euratom, CEGC)
 Uimh. 260/68 ón gComhairle, déanfar iad a uasdátú gach bliain i gcomhréir
 le hIarscríbhinn XI. Poibleoidh údarás ceapacháin gach institiúide na
 méideanna uasdátaithe dhá sheachtain tar éis an uasdátaithe chun foireann na
 hinstitiúide a chur ar an eolas.
 2. I gcás athrú suntasach ar an gcostas
 maireachtála, déanfar na méideanna dá dtagraítear i mír 1 agus an t‐ualú dá dtagraítear
 i mír 64 a uasdátú i gcomhréir le hIarscríbhinn XI. Poibleoidh údarás
 ceapacháin gach institiúide na méideanna uasdátaithe agus an t‐ualú dhá
 sheachtain tar éis an uasdátaithe chun foireann na hinstitiúide a chur ar an
 eolas.';
 31.
 Leasófar Airteagal 66 mar seo a leanas:
 (a)
 Cuirfear an méid seo a leanas in ionad na habairte
 tosaigh:
 'Is mar a fhoráiltear sa tábla seo a leanas an
 buntuarastal míosúil i gcás gach gráid agus céime i ngrúpa feidhme AD agus i
 ngrúpa feidhme AST:'
 (b)
 Cuirfear an méid seo a leanas isteach:
 'Is mar a fhoráiltear sa tábla seo a leanas an
 buntuarastal míosúil i gcás gach gráid agus céime i ngrúpa feidhme AST/SC:'
 || Céim
 Grád || 1 || 2 || 3 || 4 || 5
 SC 6 || 3.844,31 || 4.005,85 || 4174,78 || 4290,31 || 4349,59
 SC 5 || 3.397,73 || 3.540,50 || 3.689,28 || 3.791,92 || 3.844,31
 SC 4 || 3.003,02 || 3.129,21 || 3.260,71 || 3.351,42 || 3.397,73
 SC 3 || 2.654,17 || 2.765,70 || 2.881,92 || 2.962,10 || 3.003,02
 SC 2 || 2.345,84 || 2.444,41 || 2.547,14 || 2.617,99 || 2.654,17
 SC 1 || 2.160,45 || 2.251,24 || 2.313,87 || 2.345,84 ||
 ';
 32.
 Déanfar Airteagal 66a a mhodhnú mar seo a
 leanas:
 (a)
 Cuirfear an méid seo a leanas in ionad mhír 1 agus
 mhír 2:
 '1. De mhaolú ar Airteagal 3(1) de Rialachán
 (CEE, Euratom, CEGC) Uimh. 260/68 ón gComhairle[1] agus chun cur i bhfeidhm an
 mhodha lena dtugtar luach saothair agus pinsin oifigeach a chur san áireamh,
 cuirfear beart sealadach, ar a dtabharfar an 'tobhach dlúthpháirtíochta', i
 bhfeidhm ón 1 Eanáir 2013 go dtí an 31 Nollaig 2022 maidir
 le luach saothair arna íoc ag an Aontas le baill foirne a bhfuil stádas
 gníomhach acu.
 2. Is 6 % a bheidh i ráta an tobhaigh dhlúthpháirtíochta
 sin agus beidh feidhm aige maidir leis an mbonn atá sainithe i mír 3.';
 (b)
 Leasófar mír 3 mar seo a leanas:
 (i) San abairt tosaigh agus i bhfophointe (i) de phointe (a) agus i
 bpointe (b), cuirfear 'tobhach dlúthpháirtíochta' in ionad 'tobhach
 speisialta';
 (ii) I bpointe (a)(ii), cuirfear na focail 'de ghrád AST 1, céim 1' in
 ionad na bhfocal 'de ghrád 1, céim 1';
 (c)
 I mír 4, cuirfear na focail 'tobhach
 dlúthpháirtíochta' in ionad na bhfocal 'tobhach speisialta';
 33.
 Leasófar Airteagal 72 mar seo a leanas:
 (a)
 Sa chéad abairt den chéad fhomhír de mhír 1 agus sa
 tríú fomhír de mhír 1, cuirfear 'údarás ceapacháin gach institiúide in ionad na
 bhfocal 'na hinstitiúidí';
 (b)
 I mír 2 agus i mír 2a, cuirfear an uimhir '65'
 in ionad '63';
 (c)
 I mír 2b, cuirfear na focail 'de ghrád AST 1' in
 ionad na bhfocal 'de ghrád 1';
 34.
 In Airteagal 73(1), cuirfear 'údaráis
 cheapacháin institiúidí' in ionad an fhocail 'institiúidí';
 35.
 Sa dara habairt d'Airteagal 76a, cuirfear
 'údaráis cheapacháin na n‐institiúidí' in ionad na bhfocal 'na hinstitiúidí';
 36.
 Sa chéad mhír agus sa chúigiú mír d'Airteagal 77,
 sa séú mír d'Airteagal 80 agus in Airteagal 81a(1)(d), cuirfear '65'
 in ionad '63';
 37.
 Cuirfear an méid seo a leanas in ionad mhír 2 d'Airteagal 82:
 '2. I gcás ina ndéanfar luach saothair a uasdátú i
 gcomhréir le hAirteagal 65(1), cuirfear an uasdátú céanna i bhfeidhm
 maidir le pinsin.';
 38.
 Scriosfar an dara fomhír d'Airteagal 83(1).;
 39.
 Leasófar Airteagal 83a mar a leanas:
 (a)
 Cuirfear an méid seo a leanas in ionad
 mhír 2:
 'Gníomhaireachtaí nach bhfaigheann fóirdheontas as
 buiséad ginearálta an Aontais Eorpaigh, íocfaidh siad isteach sa bhuiséad sin
 méid iomlán na ranníocaíochtaí a theastóidh chun an scéim a mhaoiniú.
 Gníomhaireachtaí a mhaoinítear i bpáirt as an mbuiséad sin, íocfaidh siad an
 chuid de ranníocaíochtaí na bhfostóirí a chomhfhreagraíonn don chomhréir idir
 ioncam na gníomhaireachta gan an fóirdheontas as buiséad ginearálta an Aontais
 Eorpaigh agus a hioncam iomlán.';
 (b)
 I mír 3, cuirfear 'an Coimisiún' in ionad
 na bhfocal 'an Chomhairle';
 (c)
 Cuirfear an méid seo a leanas in ionad
 mhír 4:
 '4. Gach bliain, déanfaidh an Coimisiún leagan
 uasdátaithe den mheasúnú achtúireach a thíolacadh, i gcomhréir le hAirteagal 1(2)
 d'Iarscríbhinn XII. I gcás ina dtaispeánfar go bhfuil bearna de 0,25
 pointe ar a laghad idir an ráta ranníocaíochta atá i bhfeidhm faoi láthair agus
 an ráta is gá chun comhardú achtúireach a choimeád, coigeartóidh an Coimisiún
 an ráta, i gcomhréir leis na socruithe atá leagtha síos in Iarscríbhinn XII.';
 (d)
 Cuirfear an méid seo a leanas in ionad
 mhír 5:
 '5. Chun críocha mhír 3 agus mhír 4 den Airteagal
 seo, gníomhóidh an Coimisiún trí bhíthin gníomhartha tarmligthe i gcomhréir le
 hAirteagal 110a agus 110b, tar éis dó dul i gcomhairle le Coiste na
 Rialachán Foirne.';
 40.
 Scriosfar teideal VIII, 'Forálacha speisialta is
 infheidhme maidir le hoifigigh atá i seirbhísí eolaíochta nó teicniúla an
 Aontais';
 41.
 Cuirfear an méid seo a leanas in ionad Airteagal 110:
 'Airteagal 110
 1. Glacfaidh údarás ceapacháin gach institiúide na
 forálacha ginearálta lena gcuirfear na Rialacháin Foirne seo chun feidhme tar
 éis dó dul i gcomhairle leis an gCoiste Foirne agus le Coiste na Rialachán
 Foirne.
 2. Rialacha cur chun feidhme arna nglacadh ag an
 gCoimisiún chun éifeacht a thabhairt do na Rialacháin Foirne seo, lena n‐áirítear
 na forálacha ginearálta cur chun feidhme dá dtagraítear i mír 1, beidh feidhm
 de réir analaí acu maidir leis na gníomhaireachtaí. Chun na críche sin,
 cuirfidh an Coimisiún na gníomhaireachtaí ar an eolas maidir le haon riail cur
 chun feidhme den sórt sin gan mhoill tar éis a glactha.
 Tiocfaidh rialacha cur chun feidhme den sórt sin i
 bhfeidhm sna gníomhaireachtaí naoi mí tar éis a dteachta i bhfeidhm sa
 Choimisiún nó naoi mí tar éis an dáta a chuirfidh an Coimisiún na
 gníomhaireachtaí ar an eolas maidir le glacadh na rialach cur chun feidhme atá
 i gceist, cibé acu is déanaí. D'ainneoin an méid sin, féadfaidh an
 ghníomhaireacht a chinneadh freisin go dtiocfaidh rialacha cur chun feidhme den
 sórt sin i bhfeidhm ar dháta níos luaithe.
 De mhaolú ar an méid thuas, féadfaidh
 gníomhaireacht, sula rachaidh an tréimhse naoi mí dá dtagraítear thuas in éag
 agus tar éis di dul i gcomhairle lena Coiste Foirne, rialacha cur chun feidhme
 a chur faoi bhráid an Choimisiúin lena chomhaontú, ar rialacha cur chun feidhme
 iad atá éagsúil ó na cinn sin arna nglacadh ag an gCoimisiún. Faoi na
 coinníollacha céanna, féadfaidh gníomhaireacht comhaontú an Choimisiúin a
 iarraidh gan cinn áirithe de na rialacha cur chun feidhme sin a chur i
 bhfeidhm. Sa chás deireanach sin, in ionad glacadh leis an iarraidh nó í a
 dhiúltú, féadfaidh an Coimisiún a cheangal ar an ngníomhaireacht rialacha cur
 chun feidhme nach ionann leis na cinn arna nglacadh ag an gCoimisiún a chur
 faoina bhráid lena chomhaontú.
 Déanfar an tréimhse naoi mí dá dtagraítear sna
 fomhíreanna roimhe seo a chur ar fionraí ón dáta a iarrfaidh an ghníomhaireacht
 comhaontú an Choimisiúin go dtí an dáta a chuirfidh an Coimisiún a sheasamh in
 iúl.
 Féadfaidh gníomhaireacht freisin, tar éis di dul i
 gcomhairle lena Coiste Foirne, rialacha cur chun feidhme a chur faoi bhráid an
 Choimisiúin lena chomhaontú ar rialacha cur chun feidhme iad a bhaineann le
 hábhair eile seachas na rialacha cur chun feidhme arna nglacadh ag an
 gCoimisiún.
 Chun críche na rialacha cur chun feidhme a ghlacadh,
 déanfaidh an bord bainistíochta nó an comhlacht coibhéiseach dá dtagraítear sa
 ghníomh de chuid an Aontais Eorpaigh lena mbunaítear iad ionadaíocht thar ceann
 na gníomhaireachta.
 3. Chun críche rialacha a ghlacadh trí chomhaontú
 idir na hinstitiúidí, ní dhéileálfar leis na gníomhaireachtaí mar institiúidí.
 Ar a shon sin, rachaidh an Coimisiún i gcomhairle leis na gníomhaireachtaí sula
 nglacfar na rialacha sin.
 4. Rialacha lena dtabharfar éifeacht do na
 Rialacháin Foirne seo, lena n‐áirítear na forálacha ginearálta cur chun feidhme
 dá dtagraítear i mír 1, agus rialacha arna nglacadh trí chomhaontú idir údaráis
 cheapacháin na n‐institiúidí, cuirfear an fhoireann ar an eolas mar gheall
 orthu.
 5. Rachaidh ranna riaracháin na n‐institiúidí agus
 na ngníomhaireachtaí i gcomhairle le chéile go rialta maidir le cur i bhfeidhm
 na Rialachán Foirne seo. Déanfar comhionadaíocht ar ghníomhaireachtaí sna
 comhairliúcháin sin i gcomhréir le rialacha a shocrófar trí chomhaontú
 eatarthu.
 6. Riarfaidh Cúirt Bhreithiúnais an Aontais
 Eorpaigh clár de na rialacha arna nglacadh ag údarás ceapacháin gach
 institiúide chun éifeacht a thabhairt do na Rialacháin Foirne seo, agus de na
 rialacha sin arna nglacadh ag an ngníomhaireacht a mhéid a mhaolóidh siad ar na
 rialacha arna nglacadh ag an gCoimisiún, i gcomhréir leis an nós imeachta dá
 bhforáiltear i mír 2. Beidh rochtain iomlán ag institiúidí agus ag
 gníomhaireachtaí ar an gclár sin agus beidh sé de láncheart acu a rialacha féin
 a leasú. Gach trí bliana, tíolacfaidh an Coimisiún tuarascáil do Pharlaimint na
 hEorpa agus don Chomhairle maidir leis na rialacha arna nglacadh ag gach
 institiúid chun éifeacht a thabhairt do na Rialacháin Foirne seo.';
 42.
 Cuirfear an tAirteagal seo a leanas isteach i
 ndiaidh Airteagal 110:
 'Airteagal 110a
 Tabharfaidh de chumhacht don Choimisiún
 gníomhartha tarmligthe a ghlacadh i gcomhréir le hAirteagal 110b i ndáil
 le gnéithe áirithe de dhálaí oibre agus gnéithe áirithe de chur chun feidhme na
 rialacha maidir le luach saothair agus speansais.
 Airteagal 110b
 1. Tugtar de chumhacht don Choimisiún gníomhartha
 tarmligthe a ghlacadh faoi réir na gcoinníollacha atá leagtha síos san Airteagal
 seo.
 2. An tarmligean cumhachta dá dtagraítear in
 Airteagail 56a, 56b, 56c agus 83a de na Rialacháin Foirne, in Airteagal 13
 d'Iarscríbhinn VII, in Airteagal 13 d'Iarscríbhinn X agus in Airteagal 12
 d'Iarscríbhinn XII a ghabhann leis na Rialacháin Foirne agus in Airteagal 28a
 agus in Airteagal 96 de Choinníollacha Fostaíochta Seirbhíseach Eile,
 bronnfar ar an gCoimisiún go ceann tréimhse neamhchinntithe ama ón 1 Eanáir 2013
 é.
 An tarmligean cumhachta dá dtagraítear in Airteagal 9
 agus in Airteagal 10 d'Iarscríbhinn XI, bronnfar ar an gCoimisiún go
 ceann tréimhse 10 mbliana ón 1 Eanáir 2013 é.
 3. An tarmligean cumhachta dá dtagraítear in
 Airteagail 56a, 56b, 56c agus 83a de na Rialacháin Foirne, in Airteagal 13
 d'Iarscríbhinn VII, in Airteagal 13 d'Iarscríbhinn X agus in Airteagal 9
 agus in Airteagal 10 d'Iarscríbhinn XI agus in Airteagal 12 d'Iarscríbhinn XII
 a ghabhann leis na Rialacháin Foirne agus in Airteagal 28a agus in Airteagal 96
 de Choinníollacha Fostaíochta Seirbhíseach Eile, féadfaidh Parlaimint na hEorpa
 nó an Chomhairle iad a chúlghairm tráth ar bith. Cinneadh cúlghairm a dhéanamh,
 cuirfidh sé deireadh le tarmligean na cumhachta atá sonraithe sa chinneadh sin.
 Beidh éifeacht aige ón lá tar éis fhoilsiú an chinnidh in Iris Oifigiúil an
 Aontais Eorpaigh nó ag dáta níos déanaí a shonrófar ann. Ní dhéanfaidh sé
 difear do bhailíocht aon ghníomhartha tarmligthe atá i bhfeidhm cheana féin.
 4. A luaithe a ghlacfaidh sé gníomh tarmligthe,
 tabharfaidh an Coimisiún fógra ina leith go comhuaineach do
 Pharlaimint na hEorpa agus don Chomhairle.
 5. Gníomh tarmligthe arna ghlacadh de bhun
 Airteagail 56a, 56b, 56c agus 83a de na Rialacháin Foirne, Airteagal 13
 d'Iarscríbhinn VII, Airteagal 13 d'Iarscríbhinn X, agus Airteagal 9
 agus Airteagal 10 d'Iarscríbhinn XI agus Airteagal 12 d'Iarscríbhinn XII
 a ghabhann leis na Rialacháin Foirne agus Airteagal 28a agus Airteagal 96
 de Choinníollacha Fostaíochta Seirbhíseach Eile, ní thiocfaidh sé i bhfeidhm
 ach amháin mura mbeidh aon agóid curtha in iúl ag Parlaimint na hEorpa nó ag an
 gComhairle laistigh de thréimhse dhá mhí ó cuireadh Parlaimint na hEorpa agus
 an Chomhairle ar an eolas faoin ngníomh sin nó, sula dtéann an tréimhse sin in
 éag, má tá sé curtha in iúl ag Parlaimint na hEorpa agus ag an gComhairle araon
 nach ndéanfaidh siad agóid ina choinne. Cuirfear dhá mhí leis an
 tréimhse sin ar thionscnamh ó Pharlaimint na hEorpa nó ón gComhairle.';
 43.
 Leasófar Iarscríbhinn I mar seo a leanas:
 (a)
 Cuirtear an méid seo a leanas in ionad Roinn A:
 'A. Na
 cineálacha post i ngach grúpa feidhme, dá bhforáiltear in Airteagal 5(4)
 1. Grúpa
 Feidhme AD
 Ard-Stiúrthóir || AD 16
 Ard-Stiúrthóir Stiúrthóir || AD 15
 Stiúrthóir Riarthóir, atá ag obair, mar shampla, i gceann de na cáileanna seo: Ceann aonaid/ Comhairleoir saineolaí teanga; saineolaí eacnamaíoch; saineolaí dlí; saineolaí míochaine; saineolaí tréidliachta; saineolaí eolaíoch; saineolaí taighde; saineolaí airgeadais, saineolaí iniúchóireachta || AD 14
 Riarthóir, atá ag obair, mar shampla, i gceann de na cáileanna seo: Ceann Aonaid/ Comhairleoir/ saineolaí teanga; saineolaí eacnamaíoch; saineolaí dlí; saineolaí míochaine; saineolaí tréidliachta; saineolaí eolaíoch; saineolaí taighde; saineolaí airgeadais, saineolaí iniúchóireachta || AD 13
 Riarthóir, atá ag obair, mar shampla, i gceann de na cáileanna seo: Ceann Aonaid/ príomhaistritheoir, príomh‐ateangaire, príomheacnamaí; príomhdhlíodóir; príomhoifigeach liachta; príomhchigire tréidliachta; príomheolaí; príomhthaighdeoir; príomhoifigeach airgeadais; príomhiniúchóir || AD 12
 Riarthóir, atá ag obair, mar shampla, i gceann de na cáileanna seo: Ceann Aonaid/ príomhaistritheoir, príomh‐ateangaire, príomheacnamaí; príomhdhlíodóir; príomhoifigeach liachta; príomhchigire tréidliachta; príomheolaí; príomhthaighdeoir; príomhoifigeach airgeadais; príomhiniúchóir || AD 11
 Riarthóir, atá ag obair, mar shampla, i gceann de na cáileanna seo: Ceann Aonaid/ aistritheoir sinsearach; ateangaire sinsearach; eacnamaí sinsearach; dlíodóir sinsearach; oifigeach liachta sinsearach; cigire tréidliachta sinsearach; eolaí sinsearach; taighdeoir sinsearach; oifigeach airgeadais sinsearach, oifigeach iniúchóireachta sinsearach || AD 10
 Riarthóir, atá ag obair, mar shampla, i gceann de na cáileanna seo: Ceann Aonaid/ aistritheoir sinsearach; ateangaire sinsearach; eacnamaí sinsearach; dlíodóir sinsearach; oifigeach liachta sinsearach; cigire tréidliachta sinsearach; eolaí sinsearach; taighdeoir sinsearach; oifigeach airgeadais sinsearach, oifigeach iniúchóireachta sinsearach || AD 9
 Riarthóir, atá ag obair, mar shampla, i gceann de na cáileanna seo: Aistritheoir; ateangaire; eacnamaí; dlíodóir; oifigeach liachta; cigire tréidliachta; eolaí; taighdeoir; oifigeach airgeadais, iniúchóir || AD 8
 Riarthóir, atá ag obair, mar shampla, i gceann de na cáileanna seo: Aistritheoir; ateangaire; eacnamaí; dlíodóir; oifigeach liachta; cigire tréidliachta; eolaí; taighdeoir; oifigeach airgeadais, iniúchóir || AD 7
 Riarthóir, atá ag obair, mar shampla, i gceann de na cáileanna seo: Aistritheoir sóisearach; ateangaire sóisearach; eacnamaí sóisearach; dlíodóir sóisearach; oifigeach liachta sóisearach; cigire tréidliachta sóisearach; eolaí sóisearach; taighdeoir sóisearach; oifigeach airgeadais sóisearach, iniúchóir sóisearach || AD 6
 Riarthóir, atá ag obair, mar shampla, i gceann de na cáileanna seo: Aistritheoir sóisearach; ateangaire sóisearach; eacnamaí sóisearach; dlíodóir sóisearach; oifigeach liachta sóisearach; cigire tréidliachta sóisearach; eolaí sóisearach; taighdeoir sóisearach; oifigeach airgeadais sóisearach, iniúchóir sóisearach || AD 5
 2. Grúpa
 Feidhme AST
 Cúntóir Sinsearach[2] Gníomhaíochtaí riaracháin, teicniúla nó oiliúna a dhéanamh a bhfuil leibhéal ard neamhspleáchais ag teastáil ina leith agus a mbaineann freagrachtaí suntasacha leo i dtéarmaí bainistithe foirne, chur chun feidhme an bhuiséid nó comhordaithe polaitiúil || AST 10 – AST 11
 Cúntóir[3] Gníomhaíochtaí riaracháin, teicniúla nó oiliúna a dhéanamh a bhfuil leibhéal ard neamhspleáchais ag teastáil ina leith, go háirithe maidir le rialacha nó rialacháin nó treoracha ginearálta a chur chun feidhme nó mar chúntóir pearsanta do Bhall de chuid na hinstitiúide, do Cheann oifige príobháidí Baill nó do (Leas) Ardstiúrthóir nó do bhainisteoir sinsearach coibhéiseach || AST 1 – AST 9
 3. Grúpa
 Feidhme AST/SC
 Rúnaí/Cléireach Gníomhaíochtaí cléireachais agus rúnaíochta a dhéanamh, gníomhaíochtaí bainistithe oifige agus cúraimí coibhéiseacha eile a dhéanamh a bhfuil méid áirithe neamhspleáchais ag teastáil ina leith[4] || SC 1 – SC 6
 (b)
 Leasaítear Roinn B mar seo a leanas:
 (i) Cuirtear an méid seo a leanas isteach i
 ndiaidh an teidil:
 '1. Na rátaí iolrúcháin chun meánchoibhéis ghairme
 a threorú i ngrúpa feidhme AST agus i ngrúpa feidhme AD:';
 (ii) I bpointe 1, cuirfear '8 %' in ionad an
 téarma '20 %' atá leagtha amach sa tábla i gcomhair ghrád 9 de ghrúpa
 feidhme AST.;
 (iii) Cuirfear an méid seo a leanas isteach:
 '2. Na rátaí iolrúcháin chun meánchoibhéis ghairme
 a threorú i ngrúpa feidhme AST/SC:
 || Grád || Rúnaithe/Cléirigh
 || SC 6 || -
 || SC 5 || 12 %
 || SC 4 || 15 %
 || SC 3 || 17 %
 || SC 2 || 20 %
 || SC 1 || 25 %
 44.
 Leasófar Iarscríbhinn II mar seo a leanas:
 (a)
 Sa dara habairt den chéad fhomhír d'Airteagal 1,
 cuirfear 'údarás ceapacháin gach institiúide' in ionad na bhfocal 'an
 institiúid';
 (b)
 Sa dara habairt den dara fomhír d'Airteagal 1,
 cuirfear 'údarás ceapacháin gach institiúide' in ionad na bhfocal 'an
 institiúid';
 (c)
 Sa cheathrú fomhír d'Airteagal 1, cuirfear '
 na trí ghrúpa feidhme' in ionad na bhfocal 'an dá ghrúpa feidhme';
 (d)
 Sa chéad fhleasc den dara mír d'Airteagal 2,
 cuirfear 'in Airteagal 2' in ionad na bhfocal 'sa tríú fomhír d'Airteagal 2';
 45.
 Déanfar an tAirteagal Aonair in Iarscríbhinn IV
 a mhodhnú mar seo a leanas:
 (a)
 Sa dara fomhír de mhír 1 agus sa cheathrú fomhír de
 mhír 4, cuirfear '65' in ionad na huimhreach '63';
 (b)
 Scriosfar an tríú fomhír de mhír 1;
 46.
 Sa chéad mhír d'Airteagal 4 d'Iarscríbhinn IVa,
 cuirfear 'oifigigh atá údaraithe, i gcomhréir le hAirteagal 55a(2)(e) de
 na Rialacháin Foirne, obair go leathaimseartha' in ionad na bhfocal 'oifigigh
 thar aois 55 atá údaraithe chun bheith ag obair go leathaimseartha maidir le
 hullmhúchán don scor';
 47.
 Cuirfear an méid seo a leanas in ionad Airteagal 7
 d'Iarscríbhinn V:
 'Airteagal 7
 Le saoire bhliantúil oifigeach atá i dteideal an
 liúntais easaorántachta nó an liúntais chónaí eachtraigh cuirfear am taistil
 bunaithe ar an bhfad geografach idir an áit fostaíochta agus an áit bhunaidh,
 agus ríomhfar mar seo a leanas é:
 –
 250 go 600 km: lá amháin d'am taistil abhaile,
 –
 601 go 1,200 km: dhá lá d'am taistil abhaile,
 –
 níos mó ná 1200 km: trí lá d'am taistil abhaile.
 Beidh feidhm ag na forálacha roimhe seo maidir le
 hoifigigh a bhfuil a n‐áit fostaíochta laistigh de chríocha na mBallstát. Más
 rud é go bhfuil an t‐ionad fostaíochta lasmuigh de na críocha sin, cinnfear ar
 am taistil trí chinneadh speisialta ag cur sainriachtanas san áireamh.
 I gcás ina ndeonófar saoire speisialta de bhun
 Roinn 2 thuas, cinnfear ar am taistil abhaile trí chinneadh speisialta ag cur
 sainriachtanas san áireamh.';
 48.
 Leasaítear Iarscríbhinn VI mar seo a leanas:
 (a)
 Cuirfear an méid seo a leanas in ionad na habairte
 tosaigh d’Airteagal 1:
 'Laistigh de na teorannacha atá leagtha síos in Airteagal 56
 de na Rialacháin Foirne, beidh oifigeach de ghrád SC 1 go grád SC 6 nó de ghrád
 AST 1 go grád AST 4 i dteideal saoire cúití nó luach saothair mar seo a
 leanas:';
 (b)
 Cuirfear an méid seo a leanas in ionad Airteagal 3:
 'D'ainneoin na bhforálacha roimhe seo san
 Iarscríbhinn seo féadfar luach saothair a íoc maidir le ragobair a rinne grúpaí
 áirithe oifigeach de ghrád SC 1 go grád SC 6 agus de ghrád AST 1 go grád AST 4
 i ndálaí speisialta i bhfoirm liúntais sheasta a gcinnfidh an t‐údarás
 ceapacháin a mhéid agus a théarmaí tar éis dó dul i gcomhairle leis an
 gComhchoiste.';
 49.
 Leasófar Iarscríbhinn VII mar seo a leanas:
 (a)
 In Airteagal 1(3), cuirfear 'de ghrád AST 3'
 in ionad na bhfocal 'de ghrád 3';
 (b)
 Cuirfear an méid seo a leanas in ionad Airteagal 7:
 '1. Beidh oifigeach i dteideal íocaíochta ar ráta
 comhréidh a chomhfhreagróidh don chostas taistil dó féin, dá chéile agus do na
 cleithiúnaithe dá chuid a chónaíonn iarbhír ina theaghlach:
 (a)
 ar thosú ina phost dó, ón áit ar earcaíodh é chuig
 an áit a mbeidh sé fostaithe;
 (b)
 ar chríochnú a chuid seirbhíse dó laistigh de
 chiall Airteagal 47 de na Rialacháin Foirne, ón áit a bhfuil sé fostaithe
 chuig an áit bhunaidh mar atá sé sainithe i mír 3 thíos;
 (c)
 ar aon aistriú a mbeidh athrú ar a áit fostaíochta
 ag baint leis.
 I gcás ina bhfaighidh oifigeach bás, beidh an
 céile marthanach agus na cleithiúnaithe i dteideal na híocaíochta ar ráta
 comhréidh faoi na coinníollacha céanna.
 Ní aisíocfar speansais taistil i gcás leanaí a
 bheidh níos óige ná dhá bhliain d'aois le linn na bliana féilire ar fad.
 2. Beidh an íocaíocht ar ráta comhréidh bunaithe
 ar liúntas in aghaidh an chiliméadair d'fhad geografach idir na háiteanna dá
 dtagraítear i mír 1.
 Is é seo a leanas an liúntas a bheidh ann in
 aghaidh an chiliméadair:
 EUR 0 in aghaidh gach ciliméadair ó || 0 go 200 km:
 EUR 0,1895 in aghaidh gach ciliméadair ó || 201 go 1000 km
 EUR 0,3158 in aghaidh gach ciliméadair ó || 1001 go 2000 km
 EUR 0,1895 in aghaidh gach ciliméadair ó || 2001 go 3000 km
 EUR 0,0631 in aghaidh gach ciliméadair ó || 3001 go 4000 km
 EUR 0,0305 in aghaidh gach ciliméadair ó || 4001 go 10000 km
 EUR 0 in aghaidh gach ciliméadair thar || 10000 km.
 Cuirfear forlíonadh ar ráta comhréidh leis an
 liúntas in aghaidh an chiliméadair thuas arb ionann é agus:
 –
 EUR 94,74 má tá an fad geografach idir na háiteanna
 dá dtagraítear i mír 1 idir 600 km agus 1200 km,
 –
 EUR 189,46 má tá an fad geografach idir na
 háiteanna dá dtagraítear i mír 1 níos mó ná 1200 km.
 Déanfar na liúntais in aghaidh an chiliméadair
 agus na forlíonta ar ráta comhréidh thuas a uasdátú gach bliain sa chomhréir
 chéanna le luach saothair.
 2a. De mhaolú ar mhír 2, na speansais taistil i
 ndáil le haistriú lena mbaineann athrú idir áit fostaíochta laistigh de
 chríocha Bhallstát an Aontais Eorpaigh agus áit fostaíochta lasmuigh de na
 críocha sin nó i ndáil le haistriú lena mbaineann athrú idir áiteanna fostaíochta
 lasmuigh de na críocha sin, aisíocfar i bhfoirm íocaíocht ar ráta comhréidh iad
 bunaithe ar chostas aerthaistil sa chéad ghrád eile is airde tar éis an ghráid
 bharaine.
 3. Déanfar áit bhunaidh oifigigh a chinneadh nuair
 a thosóidh sé a phost, agus an áit ar earcaíodh é nó, arna iarraidh sin go
 sainráiteach agus go réasúnaithe, an áit ina bhfuil a lárionad leasa á gcur san
 áireamh. Féadfaidh an t‐údarás ceapacháin trí chinneadh speisialta an áit
 bhunaidh a athrú fad agus atá an t‐oifigeach i seirbhís nó nuair a imíonn sé ón
 tseirbhís. Fad agus atá sé sa tseirbhís áfach, is go heisceachtúil agus ar chur
 i láthair fianaise atá tacúil agus oiriúnach a dhéanfar an cinneadh sin.
 Ní bheidh sé de thoradh ar chinneadh den sórt sin
 áfach, go n‐aithneofar mar lárionad leasa an oifigigh áit atá lasmuigh de
 chríocha Bhallstát an Aontais chomh maith le lasmuigh de na críocha atá
 liostaithe in Iarscríbhinn II a ghabhann leis an gConradh ar Fheidhmiú an
 Aontais Eorpaigh agus lasmuigh de chríocha Bhallstáit Chomhlachais Saorthrádála
 na hEorpa.';
 (c)
 Cuirfear an méid seo a leanas in ionad Airteagal 8:
 'Airteagal 8
 '1. Oifigigh atá i dteideal an liúntais
 easaorántachta nó an liúntais chónaí eachtraigh beidh siad i dteideal
 íocaíochta ar ráta comhréidh i ngach bliain féilire, laistigh den teorainn atá
 leagtha amach i mír 2, ar íocaíocht í a chomhfhreagróidh don chostas taistil ón
 áit fostaíochta go dtí an áit bhunaidh mar atá sainithe in Airteagal 7
 dóibh féin agus, más rud é go bhfuil siad i dteideal an liúntais teaghlaigh, dá
 gcéilí agus do na cleithiúnaithe laistigh de bhrí Airteagal 2.
 I gcás ina mbeidh fear céile agus bean chéile
 beirt ina n‐oifigigh de chuid an Aontais Eorpaigh, beidh sé de cheart ag gach
 aon duine den bheirt maidir leis féin nó maidir léi féin agus maidir le
 cleithiúnaithe an íocaíocht ar ráta comhréidh a fháil maidir le speansais
 taistil, i gcomhréir leis na forálacha thuasluaite; ní bheidh gach cleithiúnaí
 i dteideal ach aon íocaíocht amháin a fháil. Socraítear an íocaíocht maidir le
 leanaí cleithiúnacha arna iarraidh sin don fhear céile nó don bhean chéile, ar
 bhonn áite bunaidh duine amháin nó an duine eile acu.
 I gcás ina bpósfaidh oifigeach le linn bliana ar
 leith agus ina mbeidh sé i dteideal an liúntais teaghlaigh dá bharr sin,
 déanfar na speansais taistil a bheidh iníoctha i leith an chéile a ríomh i
 gcomhréir leis an tréimhse ó dháta an phósta go dtí deireadh na bliana.
 Ní bheidh aon dliteanas ar an oifigeach
 aisíocaíocht a dhéanamh de dheasca aon athraithe a d'fhéadfadh teacht ar an
 mbonn ríofa de dhroim athruithe ar a stádas teaghlaigh tar éis an dáta a íocfar
 na suimeanna lena mbaineann.
 Ní aisíocfar speansais taistil i gcás leanaí a
 bheidh níos óige ná dhá bhliain d'aois le linn na bliana féilire ar fad.
 2. Beidh an íocaíocht ar ráta comhréidh bunaithe
 ar liúntas in aghaidh an chiliméadair de fhad geografach idir áit fostaíochta
 an oifigigh agus a áit bhunaidh.
 I gcás ina mbeidh an áit bhunaidh mar atá sainithe
 in Airteagal 7 lasmuigh de chríocha Bhallstáit an Aontais agus lasmuigh de
 na tíortha agus de na críocha atá liostaithe in Iarscríbhinn II a ghabhann
 leis an gConradh ar Fheidhmiú an Aontais Eorpaigh agus lasmuigh de chríocha
 Bhallstáit Chomhlachas Saorthrádála na hEorpa, beidh an ráta comhréidh bunaithe
 ar liúntas in aghaidh an chiliméadair d'fhad geografach idir áit fostaíochta an
 oifigigh agus príomhchathair an Bhallstáit a bhfuil an náisiúntacht sin aige.
 Oifigigh a bhfuil a n‐áit bhunaidh lasmuigh de chríocha Bhallstáit an Aontais
 agus lasmuigh de na tíortha agus de na críocha atá liostaithe in Iarscríbhinn II
 a ghabhann leis an gConradh ar Fheidhmiú an Aontais Eorpaigh agus lasmuigh de
 chríocha Bhallstáit Chomhlachas Saorthrádála na hEorpa agus nach náisiúnaigh de
 cheann amháin de na Ballstáit iad, ní bheidh siad i dteideal na híocaíochta ar
 ráta comhréidh.
 Is é seo a leanas an liúntas a bheidh ann in
 aghaidh an chiliméadair:
 EUR 0 in aghaidh gach ciliméadair ó || 0 go 200 km
 EUR 0,3790 in aghaidh gach ciliméadair ó || 201 go 1000 km
 EUR 0,6316 in aghaidh gach ciliméadair ó || 1001 go 2000 km
 EUR 0,3790 in aghaidh gach ciliméadair ó || 2001 go 3000 km
 EUR 0,1262 in aghaidh gach ciliméadair ó || 3001 go 4000 km
 EUR 0,0609 in aghaidh gach ciliméadair ó || 4001 go 10000 km
 EUR 0 in aghaidh gach ciliméadair thar || 10000 km.
 Cuirfear forlíonadh ar ráta comhréidh leis an
 liúntas in aghaidh an chiliméadair thuas arb ionann é agus:
 –
 EUR 189,48 má tá an fad geografach idir an áit
 fostaíochta agus an áit bhunaidh idir 600 km agus 1200 km,
 –
 EUR 378,93 má tá an fad geografach idir an áit
 fostaíochta agus an áit bhunaidh níos mó ná 1200 km.
 Déanfar na liúntais in aghaidh an chiliméadair
 agus na forlíonta ar ráta comhréidh thuas a uasdátú gach bliain sa chomhréir
 chéanna le luach saothair.
 3. Oifigeach a bhfoircheannfar a sheirbhís le linn
 bliana féilire ar aon chúis cé is moite de bhás nó oifigeach a bheidh ar saoire
 ar fhorais phearsanta le linn chuid den bhliain, má tá stádas gníomhach aige i
 seirbhís institiúide de chuid an Aontais Eorpaigh ar feadh níos lú ná naoi mí
 den bhliain sin, ní bheidh sé i dteideal ach cuid den íocaíocht ar ráta
 comhréidh dá dtagraítear i mír 1 agus i mír 2, arna ríomh i gcomhréir leis an
 am arna chaitheamh i stádas gníomhach.
 4. Beidh feidhm ag na forálacha roimhe seo maidir
 le hoifigigh a bhfuil a n‐áit fostaíochta laistigh de chríocha na mBallstát.
 Beidh oifigigh a bhfuil a n‐áit fostaíochta lasmuigh de chríocha na mBallstát i
 dteideal aisíocaíochta speansas taistil chuig a n‐áit bhunaidh, nó
 aisíocaíochta speansas taistil chuig áit eile nach sáróidh na speansais taistil
 chuig an áit bhunaidh, gach bliain féilire dóibh féin, agus más rud é go bhfuil
 siad i dteideal an liúntais teaghlaigh, dá gcéilí agus dá gcleithiúnaithe eile
 laistigh de bhrí Airteagal 2. Más rud é áfach, nach gcónaíonn an céile
 agus na daoine dá dtagraítear in Airteagal 2(2) leis an oifigeach ag an
 áit fostaíochta, beidh siad i dteideal aisíocaíochta speansas taistil ón áit
 bhunaidh chuig an áit fostaíochta nó chuig áit eile nach sáróidh costas an
 turais sin, gach bliain féilire.
 Déanfar na speansais taistil seo a aisíoc i
 bhfoirm íocaíochta ar rata comhréidh a bheidh bunaithe ar chostas aerthaistil
 sa chéad ghrád eile is airde tar éis an ghráid bharaine.';
 (d)
 Cuirfear an méid seo a leanas in ionad Airteagal 9:
 'Airteagal 9
 1. Laistigh de na huasteorainneacha costais,
 oifigigh nach mór dóibh an áit chónaithe a athrú chun Airteagal 20 de na
 Rialacháin Foirne a chomhlíonadh ar theacht isteach sa tseirbhís dóibh nó de
 bharr athrú ar an áit fostaíochta ina dhiaidh sin agus iad sa tseirbhís agus
 nár aisíocadh i leith na speansas céanna ó fhoinse eile, beidh siad i dteideal
 aisíocaíochta na speansas arna dtabhú i ndáil le haistriú an troscáin agus an
 tsealúchais phearsanta, lena n‐áirítear costas árachais in aghaidh gnáthrioscaí
 (go háirithe briseadh, goid, dóiteán).
 Cuirfear san áireamh sna huasteorainneacha
 imthosca teaghlaigh an oifigigh tráth an aistrithe, agus meánchostais aistrithe
 agus an árachais a bhaineann leis.
 Glacfaidh údarás ceapacháin gach institiúide
 forálacha ginearálta cur chun feidhme chun éifeacht a thabhairt don mhír seo.
 2. Ar fhoirceannadh seirbhíse oifigigh nó ar a
 bhás, aisíocfar na speansais a tabhaíodh i ndáil leis an aistriú ón áit a raibh
 sé fostaithe go dtí a áit bhunaidh laistigh de na huasteorainneacha atá
 sainithe i mír 1. I gcás ina raibh an t‐oifigeach neamhphósta, aisíocfar na
 speansais a tabhaíodh dóibh siúd atá ina dteideal mar gheall ar a ngaol leis.
 3. I gcás oifigigh bhunaithe, cuirfear an t‐aistriú
 i gcrích laistigh de bhliain ó dheireadh a thréimhse promhaidh. I gcás ina
 ndéanfar seirbhís a fhoirceannadh, cuirfear an t‐aistriú i gcrích laistigh de
 thrí bliana mar a fhoráiltear sa dara fomhír d'Airteagal 6 (4).
 Aistrithe a chuirfear i gcrích tar éis do na teorainneacha ama atá leagtha
 amach thuas dul in éag, ní dhéanfar iad a aisíoc ach amháin i gcásanna
 eisceachtúla agus trí chinneadh speisialta ón údarás ceapacháin.'
 (e)
 Leasófar Airteagal 13 mar seo a leanas:
 (i) Cuirfear an méid seo a leanas in ionad
 mhír 3:
 '3. Athbhreithneoidh an Coimisiún na rátaí atá
 leagtha amach i mír 2 (a) gach re bliain. Déanfar an t‐athbhreithniú
 sin i bhfianaise tuarascála maidir le praghsanna óstáin, bialanna agus
 seirbhísí lónadóireachta, agus beidh sé bunaithe ar na treoiruimhreacha maidir
 leis an athrú ar na praghsanna sin. Chun críocha an athbhreithnithe sin, gníomhóidh
 an Coimisiún trí bhíthin gníomhartha tarmligthe i gcomhréir le hAirteagal 110a
 agus le hAirteagal 110b de na Rialacháin Foirne.';
 (ii) Cuirfear isteach mír 4 mar seo a leanas:
 '4. De mhaolú ar mhír 1, costais lóistín arna
 dtabhú ag oifigigh i gcás misean chuig príomhionaid oibre a n‐institiúidí dá
 dtagraítear i bPrótacal Uimh. 6 den Chonradh, féadfar iad a aisíoc ar
 bhonn suime ar ráta comhréidh nach sáróidh an t‐uasmhéid arna shocrú i gcás na
 mBallstát i gceist.'.
 (f)
 In Airteagal 13a, cuirfear 'údaráis
 cheapacháin na n‐institiúidí éagsúla' in ionad na bhfocal 'na hinstitiúidí
 éagsúla';
 (g)
 Déanfar Airteagal 17 a mhodhnú mar seo a
 leanas:
 (i) I mír 1 cuirfear 'isteach i mbanc laistigh den
 Aontas Eorpach' in ionad na bhfocal 'ag an áit';
 (ii) Cuirfear an méid seo a leanas in ionad na
 chéad fhomhíre de mhír 2:
 'Faoi na coinníollacha arna leagan síos i rialacha
 socraithe ag údaráis cheapacháin gach institiúide de chomhthoiliú tar éis dóibh
 dul i gcomhairle le Coiste na Rialachán Foirne, féadfaidh na hoifigigh iarratas
 a chur isteach ar aistriú speisialta tráthrialta de chuid dá luach saothair.';
 (iii) Sa chéad abairt de mhír 3, cuirfear na
 focail 'in airgeadra an Bhallstáit ábhartha' isteach i ndiaidh 'déanfar'.
 (iv) Sa chéad abairt de mhír 4, cuirfear na focail
 'san airgeadra áitiúil' isteach i ndiaidh na bhfocal 'chuig Ballstát eile'.
 50.
 Leasófar Iarscríbhinn VIII mar seo a leanas:
 (a)
 In Airteagal 5, cuirfear an uimhir '65'
 in ionad '63';
 (b)
 In Airteagal 6, cuirfear 'ag an gcéad chéim de
 ghrád AST 1' in ionad na bhfocal 'ag an gcéad chéim de ghrád 1';
 (c)
 Leasófar Airteagal 9 mar seo a leanas:
 (i) Cuirfear an uimhir '65' in ionad '63';
 (ii) I bpointe (b) de mhír 1, cuirfear
 an uimhir '58' in ionad '55';
 (iii) Cuirfear an méid seo a leanas in ionad mhír
 2:
 'Féadfaidh an t‐údarás ceapacháin cinneadh a
 dhéanamh, ar mhaithe leis an tseirbhís ar bhonn critéar oibiachtúil agus
 nósanna imeachta trédhearcacha arna dtabhairt isteach le forálacha ginearálta
 cur chun feidhme, gan an laghdú thuas a chur i bhfeidhm maidir leis na hoifigigh
 lena mbaineann. Líon iomlán na n‐oifigeach agus na seirbhíseach sealadach a
 rachaidh ar scor agus nach laghdófar a bpinsean gach bliain, ní rachaidh sé
 thar 5 % de líon na n‐oifigeach sna hinstitiúidí go léir a chuaigh ar scor
 an bhliain roimhe sin. Féadfaidh an céatadán in aghaidh na bliana a bheith idir
 4 % agus 6 %, faoi réir uasmhéid 5 % thar dhá bhliain agus faoi
 réir phrionsabal na neodrachta maidir leis an mbuiséad.';
 (d)
 Sa dara fomhír d'Airteagal 11(2), cuirfear
 'údarás ceapacháin gach institiúide' in ionad na bhfocal 'an institiúid';
 (e)
 In Airteagal 12(1) agus (2), cuirfear an
 uimhir '65' in ionad '63';
 (f)
 In Airteagal 15 agus in Airteagal 18a, cuirfear
 an uimhir '65' in ionad '63';
 (g)
 Sa dara mír d'Airteagal 27, cuirfear 'arna
 uasdátú' in ionad 'arna choigeartú';
 (h)
 Déanfar Airteagal 45 a mhodhnú mar seo a
 leanas:
 (i) Sa tríú mír, cuirfear 'san Aontas Eorpach' in
 ionad na bhfocal 'sa Bhallstát cónaithe';
 (ii) Sa chéad abairt den cheathrú mír, cuirfear na
 focail 'san Aontas Eorpach nó' isteach i ndiaidh na bhfocal 'i mbanc';
 (iii) Sa dara habairt den cheathrú mír, scriosfar
 na focail 'in euro isteach i mbanc sa tír ina bhfuil a cheannáras ag an
 institiúid, nó';
 51.
 Leasófar Iarscríbhinn IX mar seo a leanas:
 (a)
 In Airteagal 2(3), cuirfear 'údarás ceapacháin
 gach institiúide' in ionad na bhfocal 'na hinstitiúidí';
 (b)
 cuirfear an méid seo a leanas in ionad na chéad
 abairte d'Airteagal 5(1):
 'Bunófar Bord Araíonachta, dá nglaoitear 'an Bord'
 anseo feasta, i ngach institiúid, ach amháin má chinneann dhá ghníomhaireacht
 nó níos mó, i gcomhréir le mír 1a d'Airteagal 9 de na Rialacháin Foirne,
 Bord a chur ar bun.';
 (c)
 Cuirfear an méid seo a leanas in ionad Airteagal 30:
 'Gan dochar d'Airteagal 2(3), glacfaidh
 údarás ceapacháin gach institiúide, más cuí leis é, socruithe cur chun feidhme
 i gcomhair na hIarscríbhinne seo tar éis dó dul i gcomhairle leis an gCoiste
 Foirne';
 52.
 Leasaítear Iarscríbhinn X mar a leanas:
 (a)
 Sa chéad abairt d'Airteagal 11, cuirfear 'san
 Aontas Eorpach' in ionad na bhfocal 'sa Bheilg';
 (b)
 Cuirfear an méid seo a leanas in ionad Airteagal 13:
 'Airteagal 13
 Chun a áirithiú a oiread is féidir go mbeidh
 cumhacht ceannaigh choibhéiseach ag oifigigh beag beann ar a n‐áit fostaíochta,
 cinnfidh an Coimisiún an t‐ualú dá dtagraítear in Airteagal 12 uair sa
 bhliain. Gníomhóidh an Coimisiún trí bhíthin
 gníomhartha tarmligthe i gcomhréir le hAirteagal 110a agus le hAirteagal 110b
 de na Rialacháin Foirne.
 Más rud é, ámh, i gcás tíre áirithe, go
 bhfaightear go raibh an t‐athrú ar an gcostas maireachtála arna thomhas ar
 bhonn an ualaithe agus an ráta malairte comhfhreagrach os coinn 5 % ón
 gcoigeartú deireanach, déanfaidh an Coimisiún cinneadh maidir le bearta
 eatramhacha chun an t‐ualú a choigeartú i gcomhréir leis an nós imeachta atá
 leagtha síos sa chéad mhír.';
 53.
 Cuirfear an méid seo a leanas in ionad Iarscríbhinn XI:
 'Iarscríbhinn XI
 Rialacha
 maidir le hAirteagal 64 agus Airteagal 65 de na Rialacháin Foirne a
 chur i bhfeidhm
 CAIBIDIL 1
 UASDÁTÚ BLIANTÚIL AN LUACHA SAOTHAIR DÁ
 BHFORÁILTEAR IN AIRTEAGAL 65(1) DE NA RIALACHÁIN FOIRNE
 Roinn 1
 Tosca a chinneann na huasdátuithe
 bliantúla
 Airteagal 1
 1. Tuarascáil ó Oifig Staidrimh an
 Aontais Eorpaigh (Eurostat)
 Chun críche an uasdátaithe dá bhforáiltear in Airteagal 65(1)
 de na Rialacháin Foirne, tarraingeoidh Eurostat tuarascáil suas gach bliain
 roimh dheireadh mhí Dheireadh Fómhair maidir leis na hathruithe ainmniúla ar
 thuarastail i seirbhísí sibhialta náisiúnta sa rialtas lárnach agus maidir le
 hathruithe ar an gcostas maireachtála sna Ballstáit.
 2. Treoiruimhir Eorpach ar Phraghsanna do
 Thomhaltóirí
 (a)
 Bainfidh Eurostat úsáid as an Treoiruimhir Eorpach
 ar Phraghsanna do Thomhaltóirí chun athruithe ar an gcostas maireachtála san
 Aontas Eorpach a thomhas.
 (b)
 Cuirfear san áireamh sa treoiruimhir sin na
 hathruithe idir Meitheamh na bliana roimhe sin agus Meitheamh na bliana reatha.
 3. Athruithe ar an gcostas maireachtála
 sna Ballstáit
 (a)
 Tarraingeoidh Eurostat na paireachtaí eacnamaíocha
 chun coibhéis na cumhachta ceannaigh a bhunú i gcás tuarastal agus pinsean
 oifigeach. Tagróidh na paireachtaí eacnamaíocha do mhí an Mheithimh gach
 bliain.
 (b)
 An 1 Eanáir 2013 is éard a bheidh sa
 phaireacht eacnamaíoch i gcomhair gach tíre nó áite fostaíochta an phaireacht
 chumhachta ceannaigh arna bunú ag Eurostat an 1 Iúil 2012 i gcás
 tuarastal agus pinsean. Déanfar an phaireacht eacnamaíoch a uasdátú de réir an
 chóimheasa idir an boilsciú sa tír chomhfhreagrach agus an Treoiruimhir Eorpach
 ar Phraghsanna do Thomhaltóirí.
 (c)
 Ríomhfar comhphaireacht eacnamaíoch amháin i gcás
 na Beilge agus Lucsamburg áfach. Chun na críche sin, déanfar an boilsciú sna
 tíortha sin a ualú i gcomhréir le leithdháileadh na foirne i seirbhís sna
 tíortha sin. An 1 Eanáir 2013 is 1 a bheidh sa phaireacht chumhachta
 ceannaigh i gcás na Beilge agus Lucsamburg.
 (d)
 Ríomhfar na paireachtaí eacnamaíocha sa chaoi go
 bhféadfar gach comhchuid bhunúsacha a uasdátú faoi dhó in aghaidh na bliana.
 (e)
 Roimh an 1 Iúil 2017 déanfaidh an
 Coimisiún, ar bhonn sonraí arna mbailiú ag Eurostat, tuairisc a thabhairt do
 Pharlaimint na hEorpa agus don Chomhairle maidir leis an gcostas maireachtála i
 gcomhair oifigigh an Aontais Eorpaigh sna háiteanna fostaíochta nach bhfuil
 tagairt dóibh i bpointe (c).
 4. Athruithe ar luach saothair
 seirbhíseach sibhialta náisiúnta sa rialtas lárnach
 (a)
 Déanfaidh Eurostat, ar bhonn faisnéise arna
 soláthar roimh dheireadh mhí Lúnasa ag na hoifigí náisiúnta staidrimh, táscairí
 tuarastail a ríomh i gcás gach ceann de na Ballstáit lena léireofar athruithe
 suas nó athruithe síos ar luach saothair ainmniúil seirbhíseach sibhialta sa
 rialtas lárnach, idir mí Iúil na bliana roimhe sin agus mí Iúil na bliana
 reatha. Ba cheart aon dóú cuid déag de gach eilimint is iníoctha go bliantúil a
 bheith ar áireamh sa dá cheann.
 Beidh na táscairí tuarastail in dhá fhoirm:
 (i) táscaire amháin i gcás gach ceann de na grúpaí
 feidhme mar atá sainithe ag Eurostat,
 (ii) meántáscaire arna ualú chun líon na
 seirbhíseach sibhialta náisiúnta a chomhfhreagraíonn do gach grúpa feidhme a
 léiriú.
 Chun an táscaire tuarastail iomlán a bhunú i
 gcomhair iomlán an Aontais Eorpaigh, déanfar na torthaí de réir tíre a ualú i
 gcomhréir lena holltáirgeacht náisiúnta arna tomhas ag úsáid paireachtaí
 cumhachta ceannaigh mar atá léirithe sa staidreamh is déanaí arna fhoilsiú i
 gcomhréir le sainmhínithe na gcuntas náisiúnta i gCóras Eorpach na gCuntas atá i
 bhfeidhm.
 Bunófar gach ceann de na táscairí sin i dtéarmaí
 comhlána ainmniúla. Bunóidh Eurostat sainmhíniú ar oll-luach saothair i gcás
 gach ceann de na Ballstáit thagartha tar éis dó dul i dteagmháil lena n‐oifigí
 staidrimh.
 (b)
 Arna iarraidh sin do Eurostat, soláthróidh na
 hoifigí náisiúnta staidrimh an fhaisnéis bhreise dó a measfaidh sé go bhfuil gá
 leis chun táscaire tuarastail a tharraingt suas a thomhaisfidh go cruinn
 athruithe ar luach saothair seirbhíseach sibhialta náisiúnta.
 Más rud é, tar éis tuilleadh comhairliúcháin leis
 na hoifigí náisiúnta staidrimh, go n‐aimsíonn Eurostat aimhrialtachtaí
 staitistiúla san fhaisnéis a fuarthas nó nach féidir leis táscairí a tharraingt
 suas a thomhaisfidh le cruinneas staitistiúil na hathruithe ar ioncam ainmniúil
 seirbhíseach sibhialta i mBallstát áirithe, tabharfaidh sé tuairisc don
 Choimisiún agus soláthróidh an t‐ábhar ar fad dó is gá chun measúnú a dhéanamh.
 (c)
 Sa bhreis ar na táscairí tuarastail, déanfaidh
 Eurostat táscairí rialaithe iomchuí a bhunú agus a ríomh.
 Beidh barúlacha ag gabháil leis an tuarascáil ó
 Eurostat, maidir leis na difríochtaí idir na táscairí sin agus na táscairí
 rialaithe thuasluaite.
 Airteagal 2
 Soláthróidh an Coimisiún tuarascáil chuimsitheach
 gach trí bliana maidir le riachtanais earcaíochta na n‐institiúidí agus
 cuirfidh sé faoi bhráid Pharlaimint na hEorpa agus na Comhairle í. Ar bhonn na
 tuarascála sin tíolacfaidh an Coimisiún, más gá, moltaí bunaithe ar na tosca
 ábhartha ar fad do Pharlaimint na hEorpa agus don Chomhairle tar éis dó dul i
 gcomhairle leis na hinstitiúidí eile faoi chuimsiú na Rialachán Foirne.
 Roinn 2
 Socruithe maidir le luach saothair agus pinsin
 a uasdátú go bliantúil
 Airteagal 3
 1. Faoi Airteagal 65 de na Rialacháin Foirne,
 ar bhonn na gcritéar atá leagtha amach i Roinn 1 den Iarscríbhinn seo, déanfar
 an luach saothair agus na pinsin a uasdátú roimh dheireadh gach bliana, le
 héifeacht ón 1 Iúil.
 2. Luach iomlán na dtáscairí tuarastail a bheidh i
 méid an uasdátaithe. Déanfar iad a uasdátú i dtéarmaí comhlána mar chéatadán
 cuimsitheach aonfhoirmeach.
 3. Déanfar méid an uasdátaithe arna shocrú sa
 dóigh sin a ionchorprú sna táblaí buntuarastail atá in Airteagal 66 de na
 Rialacháin Foirne agus in Iarscríbhinn XII a ghabhann leis na Rialacháin
 Foirne agus in Airteagal 20 agus in Airteagal 93 de Choinníollacha
 Fostaíochta Seirbhíseach Eile.
 4. Chun na críocha Rialachán (CEE, Euratom, CEGC)
 Uimh. 260/68 a chur i bhfeidhm, déanfar na méideanna in Airteagal 4
 den Rialachán sin a iolrú faoi fhachtóir a bheidh comhdhéanta de na nithe seo a
 leanas:
 (a)
 an fachtóir ar toradh an uasdátaithe roimhe sin é,
 agus
 (b)
 fachtóir an uasdátaithe luacha saothair dá
 dtagraítear i mír 2.
 5. Cinnfear na comhéifeachtaí ceartúcháin ar bhonn
 na gcóimheas idir na paireachtaí eacnamaíocha comhfhreagracha dá dtagraítear in
 Airteagal 1 den Iarscríbhinn seo agus na rátaí malairte atá sonraithe in Airteagal 63
 de na Rialacháin Foirne i gcomhair na tíortha ábhartha. Beidh siad infheidhme:
 (a)
 maidir le tuarastail oifigigh an Aontais Eorpaigh i
 seirbhís i ngach ceann de na Ballstáit agus in áiteanna fostaíochta áirithe
 eile,
 (b)
 de mhaolú ar Airteagal 82(1) de na Rialacháin
 Foirne, maidir le pinsin ón Aontas Eorpach arna n‐íoc i ngach ceann de na
 Ballstáit i gcás na coda sin a chomhfhreagraíonn do na cearta arna bhfáil roimh
 1 Bealtaine 2004. Pinsin ón Aontas Eorpach arna n‐íoc i gcás na coda
 sin a chomhfhreagraíonn do na cearta arna bhfáil ón 1 Bealtaine 2004
 beidh siad faoi réir na paireachta eacnamaíche dá dtagraítear i bpointe (c)
 d'Airteagal 1(3) den Iarscríbhinn seo.
 Beidh feidhm ag na nósanna imeachta atá leagtha
 síos in Airteagal 8 den Iarscríbhinn seo maidir le comhéifeachtaí
 ceartúcháin a chur i bhfeidhm go haisghníomhach in áiteanna fostaíochta ina
 bhfuil ráta ard boilscithe.
 6. Déanfaidh na hinstitiúidí an t‐uasdátú
 comhfhreagrach, dearfach nó diúltach, ar luach saothair agus ar phinsin na n‐oifigeach,
 na n‐iaroifigeach agus na ndaoine eile lena mbaineann an éifeacht aisghníomhach
 i gcomhair na tréimhse idir an dáta éifeachtach agus dáta theacht i bhfeidhm an
 chéad uasdátaithe eile.
 Más gá de dheasca an uasdátaithe aisghníomhaigh
 sin suimeanna a ró-íocadh a ghnóthú, féadfaidh an gnóthú sin a shíneadh thar
 tréimhse nach mó ná dhá mhí dhéag ó dháta theacht i bhfeidhm an chéad
 uasdátaithe bhliantúil eile é.
 CAIBIDIL 2
 UASDÁTUITHE IDIRMHEÁNACHA AR LUACH SAOTHAIR
 AGUS AR PHINSIN (AIRTEAGAL 65(2) DE NA RIALACHÁIN FOIRNE)
 Airteagal 4
 1. Déanfar uasdátú idirmheánach ar luach saothair
 agus ar phinsin de bhun Airteagal 65(2) de na Rialacháin Foirne, a
 thiocfaidh i bhfeidhm an 1 Eanáir, i gcás athrú sunstasach ar an gcostas
 maireachtála idir Meitheamh agus Nollaig (trí thagairt don tairseach
 íogaireachta atá sainithe in Airteagal 6 den Iarscríbhinn seo).
 2. Cuirfear na huasdátuithe idirmheánacha sin san
 áireamh san uasdátú tuarastail bliantúil.
 Airteagal 5
 Tomhaisfear an t‐athrú ar an gcostas maireachtála
 leis an Treoiruimhir Chomhchuibhithe ar Phraghsanna do Thomhaltóirí i gcomhair
 na tréimhse ó Mheitheamh go Nollaig na bliana féilire roimhe sin. I gcás na
 Beilge agus Lucsamburg, áfach, tomhaisfear an t‐athrú ar an gcostas
 maireachtála leis an mboilsciú sna tíortha sin arna ualú mar atá leagtha síos i
 bpointe (c) d'Airteagal 1(3).
 Airteagal 6
 Is éard a bheidh sa tairseach íogaireachta i
 gcomhair na tréimhse sé mhí atá luaite in Airteagal 5 den Iarscríbhinn seo
 an céatadán a chomhfhreagróidh do 5 % ar feadh tréimhse 12 mhí. Má
 shroichtear nó má sháraítear an tairseach íogaireachta i mBallstát, déanfar an
 luach saothair agus na pinsin i gcomhair gach áite fostaíochta sa tír sin a uasdátú.
 Airteagal 7
 Chun críocha Airteagal 6 den Iarscríbhinn
 seo, déanfar comhéifeachtaí ceartúcháin a uasdátú chun na hathruithe ar an
 gcostas maireachtála dá dtagraítear in Airteagal 5 a chur san áireamh.
 CAIBIDIL 3
 AN DÁTA A THIOCFAIDH COMHÉIFEACHT CEARTÚCHÁIN
 I bhFEIDHM (ÁITEANNA FOSTAÍOCHTA LENA mBAINEANN MÉADÚ ARDCHOSTAIS MAIREACHTÁLA)
 Airteagal 8
 1. I gcomhair áiteanna lena mbaineann méadú
 ardchostais maireachtála, tiocfaidh an comhéifeacht ceartúcháin i bhfeidhm
 roimh 1 Eanáir i gcás an uasdátaithe idirmheánaigh, nó 1 Iúil i gcás an
 uasdátaithe bhliantúil. Is amhlaidh a bheidh chun an caillteanas cumhachta
 ceannaigh a chur i gcomhréir leis an gcaillteanas a bheadh ann in áit
 fostaíochta ina gcomhfhreagródh an t‐athrú ar an gcostas maireachtála leis an
 tairseach íogaireachta.
 2. Is mar seo a leanas a bheidh na dátaí
 éifeachtacha i gcomhair an uasdátaithe bhliantúil:
 (a)
 16 Bealtaine i gcás áiteanna fostaíochta ina bhfuil
 boilsciú os cionn 5 %, agus
 (b)
 1 Bealtaine i gcás áiteanna fostaíochta ina bhfuil
 boilsciú os cionn 10 %.
 3. Is mar seo a leanas a bheidh na dátaí
 éifeachtacha i gcomhair an uasdátaithe bhliantúil:
 (a)
 16 Samhain i gcás áiteanna fostaíochta ina bhfuil
 boilsciú os cionn 5 %, agus
 (b)
 1 Samhain i gcás áiteanna fostaíochta ina bhfuil
 boilsciú os cionn 10 %.
 CAIBIDIL 4
 CRUTHÚ AGUS AISTARRAINGT COMHÉIFEACHTAÍ
 CEARTÚCHÁIN (AIRTEAGAL 64 DE NA RIALACHÁIN FOIRNE)
 Airteagal 9
 1. Féadfaidh údaráis iomchuí na mBallstát lena
 mbaineann, riarachán institiúide de chuid an Aontais Eorpaigh nó ionadaithe
 oifigigh an Aontais Eorpaigh in áit fostaíochta áirithe a iarraidh go
 gcruthófar comhéifeacht ceartúcháin a bheidh sonrach don áit sin.
 Ba cheart tosca oibiachtúla a bheith mar
 thacaíocht ag an iarraidh sin, ar tosca iad lena léirítear difríocht shuntasach
 thar roinnt blianta sa chostas maireachtála idir an áit fostaíochta sin agus
 príomhchathair an Bhallstáit lena mbaineann (cé is moite den Ísiltír áit a n‐úsáidtear
 an Háig seachas Amstardam). I gcás ina ndeimhneoidh Eurostat go bhfuil an
 difríocht suntasach (os coinn 5 %) agus marthanach, cuirfidh an Coimisiún,
 trí bhíthin gníomhartha tarmligthe i gcomhréir le hAirteagal 110a agus le
 hAirteagal 110b de na Rialacháin Foirne, comhéifeacht ceartúcháin i
 bhfeidhm i gcomhair na háite sin.
 2. Ar an dóigh chéanna, cinnfidh an Coimisiún
 feidhm chomhéifeachta ceartúcháin a aistarraingt in áit áirithe. Sa chás sin,
 beidh an moladh bunaithe ar ceann amháin de na nithe seo a leanas:
 (a)
 iarraidh ó údaráis iomchuí an Bhallstáit lena
 mbaineann, riarachán institiúide de chuid an Aontais Eorpaigh nó ionadaithe
 oifigigh an Aontais Eorpaigh in áit fostaíochta áirithe ina léireofar nach
 bhfuil difríocht shuntasach ann a thuilleadh (faoi bhun 2 %) idir an áit
 sin agus príomhchathair an Bhallstáit i dtrácht maidir leis an gcostas
 maireachtála. Ba cheart an cóineasú sin a bheith marthanach agus fíoraithe ag
 Eurostat,
 (b)
 nach bhfuil aon oifigigh ná gníomhairí sealadacha
 de chuid an Aontais Eorpaigh fostaithe san áit sin a thuilleadh.
 3. Bunóidh Eurostat an phaireacht chumhachta
 ceannaigh idir an áit fostaíochta agus príomhchathair an Bhallstáit lena
 mbaineann. Is éard a bheidh sa phaireacht eacnamaíoch i gcomhair na háite
 fostaíochta iolrach na cumhachta ceannaigh agus na comhéifeachta ceartúcháin is
 infheidhme maidir leis an bpríomhchathair.
 CAIBIDIL 5
 CLÁSAL EISCEACHTA
 Airteagal 10
 I gcás ina mbeidh laghdú ar olltáirgeacht intíre
 an Aontais Eorpaigh le haghaidh na bliana reatha, arna thuar ag
 ard-stiúrthóireacht an Choimisiúin maidir le gnóthaí eacnamaíocha agus
 airgeadais, agus i gcás ina mbeidh luach an uasdátaithe bhliantúil dhá phointe
 céatadáin os coinn an athraithe a bheidh tuartha ar olltáirgeacht intíre an
 Aontais Eorpaigh, déanfar luach an uasdátaithe, sa chás go bhfuil sé dearfach,
 a roinnt ina dhá chuid chothroma. Gníomhóidh an Coimisiún trí bhíthin
 gníomhartha tarmligthe i gcomhréir le hAirteagal 110a agus le hAirteagal 110b
 de na Rialacháin Foirne, ar dá réir a thiocfaidh an chéad leath de luach an
 uasdátaithe i bhfeidhm ón 1 Iúil na bliana reatha agus tiocfaidh an dara leath
 i bhfeidhm ón 1 Iúil na bliana ina dhiaidh sin.
 CAIBIDIL 6
 RÓL EUROSTAT AGUS CAIDREAMH LE hOIFIGÍ
 STAIDRIMH NA mBALLSTÁT
 Airteagal 11
 Beidh sé de chúram ar Eurostat faireachán a
 dhéanamh ar cháilíocht na mbunsonraí agus na modhanna staitistiúla arna n‐úsáid
 chun na tosca a oibriú amach a úsáidtear chun luach saothair a uasdátú. Go
 háirithe, déanfaidh sé aon mheasúnuithe nó staidéar is gá i gcomhair
 faireacháin den sórt sin.
 Cuirfidh oifigigh náisiúnta staidrimh a gcúraimí i
 gcrích i gcomhréir le prionsabal na neamhchlaontachta agus soláthróidh siad na
 sonraí agus na mínithe ar fad is gá do Eurostat.
 Airteagal 12
 Mí an Mhárta gach bliain, tionólfaidh Eurostat
 meitheal ina mbeidh saineolaithe ó oifigigh staidrimh na mBallstát ar a
 dtabharfar 'an Mheitheal maidir le hAirteagal 65 de na Rialacháin Foirne'.
 Ag an gcruinniú sin, scrúdófar an mhodheolaíocht
 staitistiúil agus a cur chun feidhme maidir le táscairí sonracha agus táscairí
 rialaithe.
 An fhaisnéis is gá chun tuar a sholáthar maidir le
 hathruithe ar thuarastail ainmniúla chun críocha luach saothair a uasdátú,
 soláthrófar freisin í, maille leis na sonraí maidir le huaireanta oibre i ranna
 an rialtais lárnaigh.
 Airteagal 13
 Arna iarraidh sin do Eurostat, cuirfidh na
 Ballstáit Eurostat ar an eolas maidir le haon tosca a bhfuil tionchar díreach
 nó indíreach acu ar chomhdhéanamh luacha saothair sheirbhísigh shibhialta an
 rialtais lárnaigh agus athruithe air sin.
 CAIBIDIL 7
 FORÁIL DEIRIDH AGUS CLÁSAL ATHBHREITHNITHE
 Airteagal 14
 1. Beidh feidhm ag forálacha na hIarscríbhinne seo
 ón 1 Eanáir 2013 go dtí an 31 Nollaig 2022.
 2. Féadfar iad a athbhreithniú ag deireadh an
 cúigiú bliain go háirithe i bhfianaise a n‐impleachtaí don bhuiséad. Chun na
 críche sin, cuirfidh an Coimisiún tuarascáil faoi bhráid Pharlaimint na hEorpa
 agus na Comhairle agus, más iomchuí, togra chun an Iarscríbhinn seo a leasú ar
 bhonn Airteagal 336 den Chonradh ar Fheidhmiú an Aontais Eorpaigh.';
 54.
 Leasófar Iarscríbhinn XII mar seo a leanas:
 (a)
 Leasófar Airteagal 2 mar seo a leanas:
 (i) I mír 1, cuirfear an focal 'uasdátú'
 in ionad 'coigeartú';
 (ii) Scriosfar
 mír 2 agus déanfar mír 2 de mhír 3;
 (b)
 In Airteagal 4(6), cuirfear na focail '30 bliain'
 in ionad '12 bhliain';
 (c)
 In Airteagal 10(2) agus in Airteagal 11(2),
 cuirfear na focail '30 bliain' in ionad '12 bhliain';
 (d)
 Cuirfear an méid seo a leanas in ionad Airteagal 11(1):
 '1. Don tréimhse go dtí 2012, bunófar an t‐athrú
 bliantúil a thiocfaidh ar scálaí tuarastail na n‐oifigeach atá le cur san
 áireamh do na ríomhanna achtúireacha ar na táscairí sonracha dá dtagraítear in Airteagal 1(4)
 d'Iarscríbhinn XI mar atá i bhfeidhm in 2012 agus, i gcás na tréimhse a
 gcuirfear tús léi in 2013, ar tháscairí sonracha a fhreagróidh gach bliain don
 chóimheas idir táscaire an tuarastail dhomhanda dá dtagraítear in Airteagal 1(4)
 d'Iarscríbhinn XI agus an Treoiruimhir Eorpach ar Phraghsanna do
 Thomhaltóirí';
 (e)
 Cuirfear an tAirteagal seo a leanas isteach i
 ndiaidh Airteagal 11:
 'Airteagal 11a
 Go dtí 2020, d'fhonn Airteagal 4(6), Airteagal 10(2)
 agus Airteagal 11(2) den Iarscríbhinn seo a chur i bhfeidhm, ríomhfar an
 meán soghluaiste ar bhonn an amscála seo a leanas:
 In 2013 – 14 bliana || In 2017 – 22 bliain
 In 2014 – 16 bliana || In 2018 – 24 bliain
 In 2015 – 18 bliana || In 2019 – 26 bliana
 In 2016 – 20 bliain || In 2020 – 28 bliain.';
 (f)
 Cuirfear an abairt seo a leanas le hAirteagal 12:
 'Chun na críche sin, gníomhóidh an Coimisiún trí
 bhíthin gníomhartha tarmligthe i gcomhréir le hAirteagal 110a agus 110b de
 na Rialacháin Foirne.';
 (g)
 Cuirfear an méid seo a leanas in ionad Airteagal 14:
 'Nuair a dhéanfar an measúnú achtúireach gach cúig
 bliana, féadfaidh Parlaimint na hEorpa agus an Chomhairle an Iarscríbhinn seo a
 athbhreithniú, go háirithe i bhfianaise a himpleachtaí buiséadacha agus a
 comhardaithe achtúirigh, ar bhonn tuarascála a bheidh i dteannta togra ón
 gCoimisiún, más iomchuí, ar togra é arna dhéanamh tar éis tuairim an Choiste um
 Rialacháin Foirne a fháil. Gníomhóidh Parlaimint na hEorpa agus an Chomhairle
 ar bhonn an togra sin ar bhonn Airteagal 336 den Chonradh ar Fheidhmiú an
 Aontais Eorpaigh.';
 55.
 Leasófar Iarscríbhinn XIII mar seo a leanas:
 (a)
 Sa tríú fomhír d'Airteagal 7(2), cuirfear an
 focal 'uasdátú' in ionad 'coigeartú';
 (b)
 Scriosfar Airteagail 10, 14 go 17, 18(2) agus 19;
 (c)
 In Airteagal 18(1), cuirfear na focail 'a
 uasdátú' in ionad 'a choigeartú' agus cuirfear an focal 'uasdátú' in ionad
 'coigeartú';
 (d)
 Leasófar Airteagal 20 mar seo a leanas:
 (i) Scriosfar mír 2;
 (ii) Cuirfear an méid seo a leanas in ionad an
 dara fomhír de mhír 3:
 'Ní bheidh pinsean oifigigh faoi réir na
 comhéifeachta ceartúcháin ach amháin más ionann áit chónaithe an oifigigh agus
 an áit dheireanach inar fostaíodh é nó an tír ina bhfuil a áit bhunaidh de réir
 bhrí Airteagal 7(3) d'Iarscríbhinn VII. Mar sin féin, ar chúiseanna
 teaghlaigh nó ar chúiseanna leighis, féadfaidh oifigigh a fhaigheann pinsean
 iarraidh ar an údarás ceapacháin a n‐áit bhunaidh a athrú; déanfar an cinneadh
 sin nuair a sholáthróidh an t‐oifigeach lena mbaineann an fhianaise tacaíochta
 is iomchuí.';
 (iii) Cuirfear an fhomhír seo a leanas isteach tar
 éis an dara fomhír de mhír 3:
 'Beidh an íosphaireacht eacnamaíoch dá dtagraítear
 i bpointe (b) d'Airteagal 3(5) d'Iarscríbhinn XI cothrom le 1.';
 (iv) Cuirfear isteach an mhír seo a leanas i
 ndiaidh mhír 3:
 '3a. I gcás oifigeach arna n‐earcú roimh
 1 Eanáir 2013, beidh feidhm ag an tríú fomhír de mhír 3.';
 (v) Scriosfar an abairt dheireanach de mhír 4;
 (e)
 Cuirfear an méid seo a leanas in ionad Airteagal 22:
 "Airteagal 22
 1. Beidh oifigigh a mbeidh 20 bliain nó níos
 mó de sheirbhís curtha isteach acu an 1 Bealtaine 2004 i dteideal
 pinsin scoir nuair a bhainfidh siad 60 bliain d'aois amach.
 Beidh oifigigh a bheidh 30 bliain d'aois nó
 níos sine an 1 Bealtaine 2013 agus a tháinig isteach sa tseirbhís roimh an
 1 Eanáir 2013 i dteideal pinsin scoir ag an aois atá luaite sa tábla
 thíos:
 Aois an 1 Bealtaine 2013 || Aois inphinsin || Aois an 1 Bealtaine 2013 || Aois inphinsin
 59 bliain agus níos sine || 60 bliain 0 mí || 44 bliain || 62 bliain 8 mí
 58 bliain || 60 bliain 2 mhí || 43 bliain || 62 bliain 11 mhí
 57 bliain || 60 bliain 4 mhí || 42 bliain || 63 bliain 1 mhí
 56 bliain || 60 bliain 6 mhí || 41 bliain || 63 bliain 3 mhí
 55 bliain || 60 bliain 8 mí || 40 bliain || 63 bliain 5 mhí
 54 bliain || 60 bliain 10 mí || 39 bliain || 63 bliain 7 mí
 53 bliain || 61 bliain 0 mí || 38 bliain || 64 bliain 0 mí
 52 bliain || 61 bliain 2 mhí || 37 bliain || 64 bliain 1 mhí
 51 bliain || 61 bliain 4 mhí || 36 bliain || 64 bliain 2 mhí
 50 bliain || 61 bliain 6 mhí || 35 bliain || 64 bliain 3 mhí
 49 bliain || 61 bliain 9 mhí || 34 bliain || 64 bliain 4 mhí
 48 bliain || 62 bliain 0 mhí || 33 bliain || 64 bliain 5 mhí
 47 bliain || 62 bliain 2 mhí || 32 bliain || 64 bliain 6 mhí
 46 bliain || 62 bliain 4 mhí || 31 bliain || 64 bliain 7 mí
 45 bliain || 62 bliain 6 mhí || 30 bliain || 64 bliain 8 mí
 Beidh oifigigh a bheidh níos óige ná
 30 bliain d'aois an 1 Bealtaine 2013 i dteideal pinsin scoir
 nuair a bhainfidh siad 65 bliain d'aois amach.
 I gcás oifigeach atá 43 bliain d'aois nó níos
 sine an 1 Bealtaine 2013 agus a tháinig isteach sa tseirbhís idir an
 1 Bealtaine 2004 agus an 31 Nollaig 2012, áfach, fanfaidh
 an aois scoir ag 63 bliain.
 Maidir le hoifigigh a bheidh sa tseirbhís roimh an
 1 Eanáir 2013, cinnfear an aois inphinsin atá le cur san áireamh i
 gcás gach tagartha don aois inphinsin sna Rialacháin Foirne seo i gcomhréir
 leis na forálacha thuasluaite, ach amháin má fhoráiltear a mhalairt sna
 Rialacháin Foirne seo.
 2. D'ainneoin Airteagal 2
 d'Iarscríbhinn VIII, beidh oifigigh a rachaidh isteach sa tseirbhís roimh
 an 1 Eanáir 2013 agus a fhanfaidh sa tseirbhís tar éis na haoise ag a
 mbeidís i dteideal pinsin scoir, beidh siad i dteideal méadú breise 3 % ar
 a mbuntuarastal deiridh do gach bliain a fhanfaidh siad i mbun oibre tar éis na
 haoise sin, ar choinníoll nach dtéann a bpinsean iomlán thar 70 % den
 bhuntuarastal deiridh de réir bhrí an dara nó an tríú mír d'Airteagal 77
 de na Rialacháin Foirne, de réir mar a bheidh.
 I gcás oifigeach a bhí 50 bliain d'aois nó
 níos sine agus a raibh 20 bliain nó níos mó curtha isteach sa tseirbhís
 acu faoin 1 Bealtaine 2004, áfach, ní bheidh an méadú ar an bpinsean
 dá bhforáiltear san fhomhír roimhe seo níos lú ná 5 % de mhéid na gceart
 pinsin arna bhfáil ag aois 60.
 Deonófar an méadú sin freisin i gcás báis, má tá
 an t‐oifigeach fós sa tseirbhís tar éis na haoise ag a mbeadh sé i dteideal
 pinsin.
 Más rud é, de bhun Iarscríbhinn IVa, go
 déanfaidh oifigeach a thiocfaidh isteach sa tseirbhís roimh an 1 Eanáir 2013
 agus a bheidh ag obair go páirtaimseartha ranníocaíocht leis an scéim pinsin i
 gcoibhneas leis an am arna oibriú, cuirfear an méadú ar theidlíochtaí pinsin dá
 bhforáiltear san Airteagal seo i bhfeidhm bunaithe ar an gcoibhneas céanna sin.
 3. Má théann an t‐oifigeach ar scor sula
 sroicheann sé an aois scoir mar atá leagtha síos san Airteagal seo, ní
 chuirfear ach leath den laghdú atá leagtha síos in Airteagal 9(1)(b)
 d'Iarscríbhinn VIII i bhfeidhm don tréimhse idir aois 60 agus an aois
 scoir reachtúil.
 4. De mhaolú ar an dara fomhír de mhír 1 den Airteagal Aonair
 in Iarscríbhinn IV, i gcás oifigigh a mbaineann aois scoir níos óige ná
 65 bliain d'aois leis i gcomhréir le mír 1, gheobhaidh sé an liúntas dá
 bhforáiltear san Iarscríbhinn sin faoi na coinníollacha atá leagtha síos inti
 go dtí an lá ar a mbainfidh an t‐oifigeach aois 63 nó a aois scoir amach, más
 sine ná 63 bliain d'aois a aois scoir.
 Mar sin féin, gheobhaidh an t‐oifigeach an liúntas
 tar éis na haoise sin agus go dtí aois 65 bliain go dtí go mbainfidh sé an
 t‐uasphinsean scoir amach.';
 (f)
 Leasófar Airteagal 23 mar seo a leanas:
 (i)
 Cuirfear an méid seo a leanas in ionad mhír 1:
 '1. D'ainneoin Airteagal 52 de na Rialacháin
 Foirne, féadfaidh oifigigh a rachaidh isteach sa tseirbhís roimh 1 Eanáir 2013
 agus a fhágfaidh an tseirbhís roimh an aois ag a mbeidís i dteideal pinsin
 scoir i gcomhréir le hAirteagal 22 den Iarscríbhinn seo, féadfaidh siad a
 iarraidh an dara fomhír de phointe (b) d'Airteagal 9(1)
 d'Iarscríbhinn VIII a chur i bhfeidhm ón aois arna cinneadh i gcomhréir
 leis an tábla thíos:
 Dáta: || Aois ag a dtarraingítear pinsean láithreach
 Go dtí an 31 Nollaig 2013 || 55 bliain 6 mhí
 Go dtí an 31 Nollaig 2014 || 56 bliain
 Go dtí an 31 Nollaig 2015 || 56 bliain 6 mhí
 Go dtí an 31 Nollaig 2016 || 57 bliain
 Go dtí an 31 Nollaig 2017 || 57 bliain 6 mhí
 (ii) Scriosfar mír 2;
 (g)
 Cuirfear an tAirteagal seo a leanas isteach i
 ndiaidh Airteagal 24:
 'Airteagal 24a
 I gcás pinsin arna chinneadh faoin
 1 Eanáir 2013, leanfar de theidlíocht pinsin an fhaighteora a chinneadh
 ina dhiaidh sin i gcomhréir leis na rialacha a bhí i bhfeidhm nuair a cinneadh
 an teidlíocht i dtús báire. Is amhlaidh a bheidh do chumhdach faoin gcomhscéim
 um árachas breoiteachta.';
 (h)
 Cuirfear an méid a leanas in ionad Airteagal 28:
 'Airteagal 28
 1. Na seirbhísigh dá dtagraítear in Airteagal 2
 de Choinníollacha Fostaíochta Seirbhíseach Eile a bheidh faoi chonradh an
 1 Bealtaine 2004 agus a gceapfar ina n‐oifigigh tar éis an dáta sin
 agus roimh an 1 Eanáir 2013, nuair a scoirfidh na seirbhísigh sin beidh
 siad i dteideal coigeartú achtúireach ar na cearta pinsin a fuair siad nuair a
 bhí siad ina seirbhísigh shealadacha, agus cuirfear san áireamh sa choigeartú
 sin an t‐athrú ar a n‐aois inphinsin de réir bhrí Airteagal 77 de na
 Rialacháin Foirne.
 2. Na seirbhísigh dá dtagraítear in Airteagal 2
 agus in Airteagal 3a agus 3b de Choinníollacha Fostaíochta Seirbhíseach
 Eile a bheidh faoi chonradh an 1 Eanáir 2013 agus a gceapfar ina n‐oifigigh
 tar éis an dáta sin, nuair a scoirfidh na seirbhísigh sin beidh siad i dteideal
 coigeartú achtúireach ar na cearta pinsin a fuair siad nuair a bhí siad ina
 mbaill foirne sealadaí nó ar conradh agus cuirfear san áireamh sa choigeartú
 sin an t‐athrú ar a n‐aois inphinsin dá dtagraítear in Airteagal 77 de na
 Rialacháin Foirne, i gcás go mbeidh siad 30 bliain d'aois ar a laghad an
 1 Bealtaine 2013.';
 (i)
 Cuirfear an Roinn seo a leanas isteach tar éis
 Roinn 4:
 'Roinn 5
 Airteagal 30
 1. De mhaolú ar phointe 2 de Roinn A d'Iarscríbhinn I,
 beidh feidhm ag an tábla seo thíos de na cineálacha post atá i ngrúpa feidhme
 AST maidir le hoifigigh atá sa tseirbhís an 31 Nollaig 2012:
 Cúntóir Sinsearach[5] Gníomhaíochtaí riaracháin, teicniúla nó oiliúna a dhéanamh a bhfuil leibhéal ard neamhspleáchais ag teastáil ina leith agus a mbaineann freagrachtaí suntasacha leo i dtéarmaí bainistithe foirne, chur chun feidhme an bhuiséid nó comhordaithe polaitiúil. || AST 10 – AST 11
 Cúntóir[6] Gníomhaíochtaí riaracháin, teicniúla nó oiliúna a dhéanamh a bhfuil leibhéal ard neamhspleáchais ag teastáil ina leith, go háirithe maidir le rialacha nó rialacháin nó treoracha ginearálta a chur chun feidhme nó mar chúntóir pearsanta do Bhall na hinstitiúide, do Cheann oifige príobháidí Baill nó do (Leas) Ardstiúrthóir nó bainisteoir sinsearach coibhéiseach. || AST 1 – AST 9
 Cúntóir Riaracháin i mbun idirthréimhse Ag obair, mar shampla, mar: cléireach (sóisearach), doiciméadaí (sóisearach), teicneoir (sóisearach), oibrí TF (sóisearach), uiséir parlaiminte[7] || AST 1 – AST 7
 Gníomhaire Tacaíochta i mbun idirthréimhse Gníomhaíochtaí simplí láimhe nó gníomhaíochtaí tacaíochta riaracháin a dhéanamh || AST 1 – AST 5
 2. Le héifeacht ón 1 Eanáir 2013,
 déanfaidh an t‐údarás ceapacháin oifigigh atá sa tseirbhís an
 31 Nollaig 2012 a rangú i ngrúpa feidhme AST de réir na gcineálacha
 post mar atá thíos, d'ainneoin na tuairiscí atá tugtha i mír 1:
 (a)
 Déanfar oifigigh atá de ghrád AST 10 nó AST 11 an
 31 Nollaig 2012 a rangú mar Chúntóirí Sinsearacha.
 (b)
 Déanfar oifigigh nach gcumhdaítear faoi phointe (a)
 a bhí in iarchatagóir B roimh an 1 Bealtaine 2004 nó a bhí in
 iarchatagóir C nó D roimh an 1 Bealtaine 2004, agus ar cuid de ghrúpa
 feidhme AST anois iad gan srianadh, a rangú mar Chúntóirí.
 (c)
 Déanfar oifigigh nach gcumhdaítear faoi phointe (a)
 ná faoi phointe (b) agus a bhí in iarchatagóir C roimh an
 1 Bealtaine 2004 a rangú mar Chúntóirí Riaracháin i mbun
 idirthréimhse.
 (d)
 Déanfar oifigigh nach gcumhdaítear faoi phointe (a)
 ná faoi phointe (b) agus a bhí in iarchatagóir D roimh an
 1 Bealtaine 2004 a rangú mar Ghníomhairí Tacaíochta i mbun idirthréimhse.
 (e)
 Déanfar oifigigh nach gcumhdaítear faoi phointí (a)
 go (d) a rangú ar bhonn ghrád an chomórtais ónar gineadh an liosta d'iarrthóirí
 oiriúnacha ar earcaíodh ón liosta sin iad. Déanfar oifigigh ar éirigh leo i
 gcomórtas do ghrád AST3 nó níos airde a rangú mar Chúntóirí; déanfar na
 hoifigigh ar fad eile a rangú mar Chúntóirí Riaracháin i mbun idirthréimhse.
 Beidh feidhm ag an tábla comhghaoil in Airteagal 13(1) den Iarscríbhinn
 seo de réir analaí, beag beann ar an dáta ar ar earcaíodh an t‐oifigeach.
 3. De mhaolú ar phointe (e) de mhír 2,
 féadfaidh an t‐údarás ceapacháin oifigigh arna n‐earcú ar bhonn comórtais do
 ghrád níos ísle ná AST 3 a rangú roimh an 31 Nollaig 2015 mar
 Chúntóirí chun leasa na seirbhíse agus ar bhonn an phoist ina bhfuil siad an
 31 Nollaig 2012. Leagfaidh gach údarás ceapacháin forálacha síos chun
 éifeacht a thabhairt don Airteagal seo i gcomhréir le hAirteagal 110 de na
 Rialacháin Foirne. Mar sin féin, ní rachaidh líon iomlán na gCúntóirí
 Riaracháin atá i mbun idirthréimhse a rachaidh an fhoráil seo chun leasa dóibh
 thar 5 % de na Cúntóirí Riaracháin atá i mbun idirthréimhse an
 1 Eanáir 2013.
 4. Gan dochar d'Airteagal 86 ná d'Iarscríbhinn IX
 de na Rialacháin Foirne, coinneoidh na hoifigigh a mbunrangú go dtí go sannfar
 post níos sinsearaí dóibh. Ní cheadófar ardú céime ach laistigh de na réimsí
 gairme a fhreagraíonn do na cineálacha poist atá luaite i mír 1.
 5. De mhaolú ar Airteagal 6(1) de na
 Rialacháin Foirne agus ar Roinn B d'Iarscríbhinn I, chun críocha ardú
 céime ríomhfar líon na bhfolúntas sa chéad ghrád níos airde eile ar leithligh
 do na Gníomhairí tacaíochta atá i mbun idirthréimhse. Beidh feidhm ag na rátaí
 iolrúcháin seo a leanas:
 || Grád || Ráta
 Gníomhairí Tacaíochta atá i mbun idirthréimhse || 5 || -
 4 || 10 %
 3 || 22 %
 2 || 22 %
 1 || -
 Chomh fada agus a bhaineann le Gníomhairí
 Tacaíochta atá i mbun idirthréimhse, measfar tuillteanais chomparáideacha chun
 críocha ardú céime (Airteagal 45(1) de na Rialacháin Foirne) idir oifigigh
 incháilithe atá ar an ngrád céanna agus a bhfuil an rangú céanna acu.
 6. Cúntóirí Riaracháin atá i mbun idirthréimhse
 agus Gníomhairí Tacaíochta atá i mbun idirthréimhse agus a bhí in iarchatagóir
 C nó D roimh an 1 Bealtaine 2004, beidh siad fós i dteideal saoire
 cúitimh nó luacha saothair i gcás nach gceadófar faoi cheanglais na seirbhíse
 saoire chúitimh sa mhí tar éis an mhí sin ina ndéanfar an ragobair, mar a
 fhoráiltear dó in Iarscríbhinn VI.
 7. Féadfaidh oifigigh arna n‐údarú, ar bhonn Airteagal 55(2)(e)
 de na Rialacháin Foirne agus Airteagal 4 d'Iarscríbhinn IVa a
 ghabhann leis na Rialacháin Foirne, obair pháirtaimseartha a dhéanamh ar feadh
 tréimhse a gcuirfear tús léi roimh 1 Eanáir 2013 agus a leanfaidh ar
 aghaidh tar éis an dáta sin, féadfaidh na hoifigigh sin leanúint ag obair go
 páirtaimseartha faoi na coinníollacha céanna ar feadh tréimhse iomláin nach
 faide ná cúig bliana.
 Airteagal 31
 De mhaolú ar an gcéad abairt den cheathrú fomhír
 d'Airteagal 1 d'Iarscríbhinn II a ghabhann leis na Rialacháin Foirne,
 ní gá ionadaíocht an ghrúpa feidhme AST/SC a áirithiú i gCoiste na Foirne go
 dtí 1 Eanáir 2017.';
 Airteagal 2
 Leasaítear Coinníollacha Fostaíochta Sheirbhísigh
 eile an Aontais Eorpaigh mar seo a leanas:
 1.
 Scriosfar an dara fleasc d'Airteagal 1;
 2.
 Cuirfear an pointe seo a leanas le hAirteagal 2:
 '(f) foireann arna ceapadh chun post a
 chomhlíonadh ar post é atá san áireamh sa liosta post a ghabhann leis an roinn
 den bhuiséad a bhaineann le gníomhaireacht dá dtagraítear in Airteagal 1a(2)
 de na Rialacháin Foirne, agus atá rangaithe ag na húdaráis bhuiséadacha mar
 phost sealadach, cé is moite de chinn gníomhaireachtaí agus leaschinn
 gníomhaireachtaí dá dtagraítear sa ghníomh de chuid an Aontais Eorpaigh lena
 mbunaítear an ghníomhaireacht.';
 3.
 Scriosfar Airteagal 3.;
 4.
 I bpointe (b) d'Airteagal 3b, cuirfear an
 méid seo a leanas in ionad phointe (i):
 'Oifigigh nó foireann shealadach atá i ngrúpaí
 feidhme AST/SC agus AST;';
 5.
 Sa chéad mhír d'Airteagal 8, cuirfear na
 téarmaí 'Airteagal 2(a) nó Airteagal 2(f)' in ionad 'Airteagal 2(a)';
 6.
 Scriosfar Airteagal 10(4);
 7.
 Leasófar Airteagal 11 mar seo a leanas:
 (a)
 Sa chéad abairt den chéad mhír, cuirfear an uimhir
 '26a' in ionad '26';
 (b)
 Sa tríú mír cuirfear an focal 'tríú' in
 ionad 'dara';
 8.
 Leasófar Airteagal 12 mar seo a leanas:
 (a)
 Cuirfear an abairt seo a leanas le mír 1:
 'Ní chuirfear aon phost ar leataobh le haghaidh
 náisiúnach aon Bhallstáit ar leithligh. Mar sin féin, de réir phrionsabal
 cothromaíochta shaoránaigh an Aontais Eorpaigh, beidh cead ag gach institiúid
 bearta ceartaitheacha a ghlacadh tar éis míchothromaíocht fhada agus shuntasach
 a thabhairt faoi deara idir náisiúntachtaí i measc foirne sealadaí nach bhfuil
 aon bhunús leis an míchothromaíocht sin de réir critéar oibiachtúil. Ní
 bhunófar critéir earcaíochta, cé is moite de chritéir a bheidh bunaithe ar
 thuillteanas, ar na bearta ceartaitheacha sin. Sula nglacfar na bearta
 ceartaitheacha sin, glacfaidh an t‐údarás dá dtagraítear sa chéad mhír d'Airteagal 6
 forálacha ginearálta chun go mbeidh éifeacht ag an mír seo i gcomhréir le hAirteagal 110
 de na Rialacháin Foirne.
 Tar éis tréimhse cúig bliana dar tús 1 Eanáir
 2013, tabharfaidh an Coimisiún tuairisc do Pharlaimint na hEorpa agus don
 Chomhairle maidir le cur chun feidhme na míre a thagann roimhe seo.';
 (b)
 I mír 5, cuirfear na focail 'an t‐údarás dá
 dtagraítear sa chéad mhír d'Airteagal 6' in ionad 'gach institiúid';
 9.
 Cuirfear an méid seo a leanas in ionad na chéad
 mhíre agus an dara mír d'Airteagal 14:
 'Beidh ar bhall den fhoireann shealadach tréimhse
 phromhaidh naoi mí a dhéanamh.
 I gcás ina gcuirfear cosc ar bhall den fhoireann
 shealadach, le linn a thréimhse phromhaidh, a dhualgais a chomhlíonadh ar feadh
 tréimhse leanúnaí míosa amháin ar a laghad de thoradh saoire breoiteachta nó
 saoire máithreachais faoi Airteagal 58 de na Rialacháin Foirne, nó de
 thoradh timpiste, féadfaidh an t‐údarás dá dtagraítear sa chéad mhír d'Airteagal 6
 síneadh a chur lena thréimhse phromhaidh ar feadh tréimhse a chomhfhreagraíonn
 don tréimhse sin.';
 10.
 I mír 1 d'Airteagal 15, cuirfear an
 abairt seo a leanas leis an gcéad fhomhír:
 'Baill den fhoireann shealadach arna ngrádú i
 gcomhréir leis na critéir ghrádúcháin arna nglacadh ag an údarás dá dtagraítear
 sa chéad mhír d'Airteagal 6, fanfaidh siad ag an leibhéal sinsearachta sin
 sa chéim a bhaintear amach sa cháil sin má cheaptar iad mar fhoireann
 shealadach sa ghrád céanna láithreach bonn tar éis na tréimhse seirbhíse
 sealadaí roimhe sin.';
 11.
 Cuirfear an méid seo a leanas in ionad an dara mír
 d’Airteagal 17:
 'Aon tréimhse saoire a dheonófar i gcomhréir leis
 an mír roimhe seo, ní áireofar í chun críocha an chéad mhír d'Airteagal 44
 de na Rialacháin Foirne a chur i bhfeidhm.';
 12.
 Leasófar Airteagal 20 mar seo a leanas:
 (a)
 I mír 3, cuirfear na focail 'tobhach
 dlúthpháirtíochta' in ionad na focail 'tobhach speisialta';
 (b)
 Cuirfear an méid seo a leanas in ionad
 mhír 4:
 'Beidh feidhm de réir analaí ag Airteagal 44
 de na Rialacháin Foirne.';
 13.
 Leasófar Airteagal 28a mar seo a leanas:
 (a)
 I mír 10, cuirfear an focail 'na húdaráis, dá
 dtagraítear sa chéad mhír d'Airteagal 6, de na hinstitiúidí' in ionad 'na
 hinstitiúidí';
 (b)
 Cuirfear an méid seo a leanas in ionad
 mhír 11:
 'Gach dhá bhliain, déanfaidh an Coimisiún
 tuarascáil a thíolacadh ar staid airgeadais na scéime um árachas
 dífhostaíochta. Go neamhspleách ar an tuarascáil sin, féadfaidh an Coimisiún,
 trí bhíthin gníomhartha tarmligthe i gcomhréir le hAirteagal 110a agus
 110b de na Rialacháin Foirne, na ranníocaíochtaí dá bhforáiltear i mír 7 a
 choigeartú más gá sin ar mhaithe le cothromaíocht na scéime.';
 14.
 Leasófar Airteagal 34 mar seo a leanas:
 (a)
 Sa dara agus sa tríú mír cuirfear an
 uimhir '65' in ionad '63';
 (b)
 Sa dara fomhír, cuirfear na focail 'Airteagal 2
 (a), (c), (d), (e) nó (f)' in ionad 'Airteagal 2 (a), (c) nó (d)';
 15.
 Sa tríú abairt d'Airteagal 36, cuirfear na
 focail 'Airteagal 2 (a), (c), (d), (e) nó (f)' in ionad 'Airteagal 2
 (a), (c) nó (d)';
 16.
 Sa cheathrú mír d'Airteagal 37, cuirfear an
 uimhir '65' in ionad '63' agus cuirfear na focail 'Airteagal 2 (a), (c),
 (d), (e) nó (f)' in ionad 'Airteagal 2 (a), (c) nó (d)';
 17.
 Cuirfear an méid seo a leanas in ionad mhír 1 d'Airteagal 39:
 '1. Ar imeacht dó ón tseirbhís, beidh seirbhíseach
 laistigh de bhrí Airteagal 2 i dteideal pinsin scoir, aistriú an luacha
 chomhionainn achtúirigh nó íocaíocht an deontais téarfa i gcomhréir le Caibidil
 3 de Theideal V de na Rialacháin Foirne agus le hIarscríbhinn VIII a
 ghabhann leo. I gcás ina bhfuil an seirbhíseach i dteideal pinsin scoir,
 laghdófar a cheart pinsin i gcomhréir leis na méideanna arna n‐íoc faoi Airteagal 42.
 Beidh feidhm ag Airteagal 9(2)
 d'Iarscríbhinn VIII a ghabhann leis na Rialacháin Foirne faoi na
 coinníollacha seo a leanas: féadfaidh an t‐údarás dá dtagraítear sa chéad mhír
 d'Airteagal 6 a chinneadh, chun leasa na seirbhíse ar bhonn na gcritéar
 oibiachtúil agus na nósanna imeachta trédhearcacha arna dtabhairt isteach trí
 mheán forálacha ginearálta cur chun feidhme, gan aon laghdú a chur i bhfeidhm
 ar phinsean seirbhísigh shealadaigh go dtí uasmhéid ceathrar seirbhíseach
 sealadach sna institiúidí ar fad in aon bhliain amháin. D'fhéadfadh an líon
 bliantúil athrú, faoi réir uasmhéid de sheisear gach dhá bhliain agus faoi réir
 phrionsabal na neodrachta buiséadaí.';
 18.
 Sa chéad mhír d'Airteagal 42, cuirfear na
 focail 'an t‐údarás dá dtagraítear sa chéad mhír d'Airteagal 6' in ionad
 'an institiúid';
 19.
 Cuirfear an méid seo a leanas in ionad phointe (a)
 d'Airteagal 47:
 'ag deireadh na míosa ina mbainfidh an
 seirbhíseach aois 65 amach, nó, ar bhonn eisceachtúil, ar an dáta arna socrú i
 gcomhréir leis an dara fomhír d'Airteagal 52(b) de na Rialacháin Foirne;
 nó';
 20.
 Scriosfar Airteagal 50c(2);
 21.
 Cuirfear an Chaibidil seo a leanas le
 Teideal II:
 'Caibidil 11
 Forálacha speisialta maidir leis na baill den
 fhoireann shealadach dá dtagraítear in Airteagal 2(f)
 Airteagal 51
 Beidh feidhm ag Airteagal 37, cé is moite de
 phointe (b) den chéad mhír, agus ag Airteagal 38 de na Rialachán
 Foirne de réir analaí maidir leis na baill den fhoireann shealadach dá
 dtagraítear in Airteagal 2(f).
 Airteagal 52
 'De mhaolú ar an dara abairt den chéad mhír d'Airteagal 17,
 féadfaidh baill den fhoireann shealadach dá dtagraítear in Airteagal 2(f)
 a bhfuil conradh ar feadh tréimhse éiginnte acu, beag beann ar a shinsearach
 atá siad, saoire gan phá a fháil ar feadh tréimhsí nach faide na bliain amháin.
 Ní bheidh an tréimhse saoire sin níos faide ná 15 bliain
 le linn gairmréime iomláin an bhaill foirne.
 Féadfar duine eile a cheapadh do phost an bhaill
 sin den fhoireann shealadach.
 Nuair a rachaidh a thréimhse saoire in éag, ní
 foláir an ball den fhoireann shealadach a athcheapadh sa chéad fholúntas atá ar
 comhchéim lena ghrád ina ghrúpa feidhme, ar choinníoll go gcomhlíonann sé na
 ceanglais don phost sin. Má dhiúltaíonn sé an phost a thairgtear dó, coinneoidh
 sé an ceart chun athcheaptha don chéad fholúntas eile atá ar comhchéim lena
 ghrád ina ghrúpa feidhme faoi réir na bhforálacha céanna; má dhiúltaíonn sé an
 dara huair, féadfaidh an institiúid a chonradh fostaíochta a fhoirceannadh gan
 fógra. Go dtí go n‐athcheapfar é nó go dtabharfar ar iasacht é, beidh sé ar
 shaoire gan phá ar fhorais phearsanta.
 Airteagal 53
 Ceapfar an fhoireann shealadach dá dtagraítear in Airteagal 2(f)
 ar bhonn nós imeachta roghnúcháin arna eagrú ag gníomhaireacht amháin nó níos
 mó. Ar iarratas ón ngníomhaireacht nó ó na gníomhaireachtaí lena mbaineann,
 soláthróidh an Oifig Eorpach um Roghnú Foirne cúnamh do na gníomhaireachtaí, go
 háirithe trí ábhar na dtástálacha a shainiú agus trí na nósanna imeachta
 roghnúcháin a eagrú. Áiritheoidh an Oifig go mbeidh na nósanna imeachta
 roghnúcháin trédhearcach.
 I gcás nós imeachta sheachtraigh roghnúcháin ní
 cheapfar an fhoireann shealadach dá dtagraítear in Airteagal 2(f) ach ag
 gráid SC1, AST 1 go AST 4 nó AD 5 go AD 8. Mar sin féin,
 féadfaidh an ghníomhaireacht a údarú, nuair is iomchuí, go gceapfar foireann ag
 grád AD 9, AD 10, AD 11 nó, ar bhonn eisceachtúil, ag grád
 AD 12. Ní rachaidh líon iomlán na foirne de ghrád AD 9 go AD 12
 a cheapfar i ngníomhaireacht thar 20 % de líon iomlán na foirne sealadaí
 de ghrúpa feidhme AD a cheapfar, arna ríomh thar thréimhse rollach cúig bliana.
 Airteagal 54
 I gcás na foirne sealadaí dá dtagraítear in Airteagal 2(f),
 déanfar an rangú sa chéad ghrád níos airde eile trí bhaill foirne a roghnú go
 heisiach as measc ball foirne a mbeidh dhá bhliain caite acu ag an ngrád ina
 bhfuil siad, tar éis meastachán a dhéanamh ar thuillteanais chomparáideacha na
 foirne sealadaí sin agus ar na tuarascálacha a bhaineann leo. Beidh feidhm de
 réir analaí ag an abairt dheireanach d'Airteagal 45(1) agus 45(2) de na
 Rialacháin Foirne. Ní féidir dul thar na rátaí iolrúcháin chun meánchoibhéis
 ghairme a threorú, mar atá leagtha amach d'oifigigh i Roinn B d'Iarscríbhinn I
 a ghabhann leis na Rialacháin Foirne.
 I gcomhréir le hAirteagal 110 de na
 Rialacháin Foirne, glacfaidh gach gníomhaireacht forálacha ginearálta maidir le
 cur chun feidhme an Airteagail seo.
 Airteagal 55
 I gcás ina n‐aistríonn ball den fhoireann
 shealadach dá dtagraítear in Airteagal 2(f) go post nua laistigh dá ghrúpa
 feidhme, tar éis post a fhoilsiú go hinmheánach, ní rangófar é ag grád níos
 ísle ná ag céim níos ísle ná grád nó céim an phoist a bhí aige roimhe sin, ar
 choinníoll go bhfuil a ghrád i measc na ngrád atá leagtha amach san fhógra faoi
 fholúntas.
 Beidh feidhm ag na forálacha céanna de réir analaí
 i gcás ina dtugann an ball foirne sealadaí sin conradh i gcrích le
 gníomhaireacht díreach tar éis conradh a bheith ag an mbail foirne sealadaí sin
 le gníomhaireacht eile.
 Airteagal 56
 I gcomhréir le hAirteagal 110(2) de na
 Rialacháin Foirne, glacfaidh gach gníomhaireacht forálacha ginearálta maidir
 leis na nósanna imeachta a rialaíonn ceapadh agus úsáid na foirne sealadaí dá
 dtagraítear in Airteagal 2(f).';
 22.
 Scriosfar Teideal III 'Foireann chúnta';
 23.
 In Airteagal 79(2), cuirfear na focail 'an t‐údarás
 dá dtagraítear sa chéad mhír d'Airteagal 6' in ionad 'gach institiúid';
 24.
 Cuirfear an méid seo a leanas in ionad mhír 3 agus
 mhír 4 d'Airteagal 80:
 '3. Bunaithe ar an tábla seo, féadfaidh an t‐údarás
 dá dtagraítear sa chéad mhír d'Airteagal 6 nó an comhlacht dá dtagraítear
 in Airteagal 3a, tar éis dul i gcomhairle le Coiste na Rialachán Foirne,
 féadfaidh siad sainmhíniú níos mionsonraithe a thabhairt ar na cumhachtaí a
 ghabhann le gach cineál dualgas.
 4. Beidh feidhm de réir analaí ag Airteagal 1d
 agus 1e de na Rialacháin Foirne.';
 25.
 In Airteagal 82(6), cuirfear na focail 'an t‐údarás
 dá dtagraítear sa chéad mhír d'Airteagal 6' in ionad 'gach institiúid';
 26.
 Cuirfear an méid seo a leanas in ionad an mír 2 d'Airteagal 84:
 'I gcás ina gcuirfear cosc ar bhall den fhoireann
 ar conradh, le linn a thréimhse phromhaidh, a dhualgais a chomhlíonadh ar feadh
 tréimhse leanúnaí míosa amháin ar a laghad de thoradh saoire breoiteachta nó
 saoire máithreachais faoi Airteagal 58 de na Rialacháin Foirne, nó de
 thoradh timpiste, féadfaidh an t‐údarás dá dtagraítear sa chéad mhír d'Airteagal 6
 síneadh a chur lena thréimhse phromhaidh ar feadh tréimhse a chomhfhreagraíonn
 don tréimhse sin.';
 27.
 In Airteagal 85(3) cuirfear na focail 'Airteagal 55(1)
 den Chonradh ar an Aontas Eorpach' in ionad 'Airteagal 314 de Chonradh
 CE';
 28.
 I mír 1 d'Airteagal 86, cuirfear an fhomhír
 seo a leanas isteach tar éis na chéad fhomhíre:
 'Beidh feidhm de réir analaí ag Airteagal 32(2)
 de na Rialacháin Foirne maidir le grúpa feidhme I. Glacfar forálacha ginearálta
 cur chun feidhme chun éifeacht a thabhairt don Airteagal seo i gcomhréir le hAirteagal 110
 de na Rialacháin Foirne.';
 29.
 I bpointe (b) den chéad fhomhír d'Airteagal 88,
 cuirfear na focail 'sé bliana' in ionad 'trí bliana';
 30.
 I mír 1 d'Airteagal 89, cuirfear an fhomhír
 seo a leanas isteach tar éis na chéad fhomhíre:
 'Beidh feidhm de réir analaí ag Airteagal 32(2)
 de na Rialacháin Foirne maidir le grúpa feidhme I. Glacfar forálacha ginearálta
 cur chun feidhme chun éifeacht a thabhairt don Airteagal seo i gcomhréir le hAirteagal 110
 de na Rialacháin Foirne.';
 31.
 In Airteagal 95, Airteagal 103(2) agus
 (3) agus in Airteagal 106(4), cuirfear an uimhir '65' in ionad '63';
 32.
 Cuirfear an méid seo a leanas in ionad mhír 11 d'Airteagal 96:
 'Gach dhá bhliain, déanfaidh an Coimisiún
 tuarascáil a thíolacadh ar staid airgeadais na scéime um árachas
 dífhostaíochta. Go neamhspleách ar an tuarascáil sin, féadfaidh an Coimisiún,
 trí bhíthin gníomhartha tarmligthe i gcomhréir le hAirteagal 110a agus
 110b de na Rialacháin Foirne, na ranníocaíochtaí dá bhforáiltear i mír 7 a
 choigeartú más gá sin ar mhaithe le cothromaíocht na scéime.';
 33.
 In Airteagal 120, cuirfear na focail 'an t‐údarás
 dá dtagraítear sa chéad mhír d'Airteagal 6' in ionad 'gach institiúid';
 34.
 In Airteagal 141, cuirfear na focail 'an t‐údarás
 dá dtagraítear sa chéad mhír d'Airteagal 6' in ionad 'gach institiúid';
 35.
 Leasófar an Iarscríbhinn mar seo a leanas:
 (a)
 Cuirfear na habairtí seo a leanas le hAirteagal 1(1):
 'Beidh feidhm ag Airteagal 22, cé is moite de
 mhír 4, ag Airteagal 23, ag Airteagal 24a agus ag mír 7 d'Airteagal 30
 den Iarscríbhinn sin de réir analaí i ndáil le seirbhísigh eile atá fostaithe
 an 31 Nollaig 2012. Beidh feidhm ag míreanna 1, 2, 3, 4 agus 6 d'Airteagal 30
 den Iarscríbhinn sin de réir analaí maidir le foireann shealadach atá fostaithe
 an 31 Nollaig 2012.';
 (b)
 Cuirfear isteach an tAirteagal seo a leanas:
 'Airteagal 6
 Le héifeacht ón 1 Eanáir 2013,
 aistreofar conarthaí foirne sealadaí a bhfuil feidhm ag Airteagal 2(a) de
 Choinníollacha Fostaíochta Seirbhíseach Eile ina leith, agus atá i seirbhís i
 ngníomhaireacht an 31 Nollaig 2012, aistreofar iad, gan próiseas
 roghnúcháin, go conarthaí faoi phointe (f) de na Coinníollacha Fostaíochta
 sin. Maidir le haon duine eile, ní athrófar coinníollacha an chonartha. Ní
 bheidh feidhm ag an mír seo maidir le conarthaí foirne sealadaí arna gceapadh
 mar chinn gníomhaireachtaí nó leaschinn gníomhaireachtaí dá dtagraítear sa
 ghníomh de chuid an Aontais Eorpaigh lena mbunaítear an ghníomhaireacht.';
 Airteagal 3
 Tiocfaidh an Rialachán seo i bhfeidhm an
 1 Eanáir 2013.
 Beidh an Rialachán seo ina cheangal
 go huile agus go hiomlán agus beidh se infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 RÁITEAS AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Na
 forais leis an togra/tionscnamh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ar chaiteachas
 3.2.1. Achoimre ar an
 tionchar a mheastar a bheidh ar chaiteachas
 3.2.2. An tionchar a
 mheastar a bheidh ar leithreasaí faoi chomhair oibríochtaí
 3.2.3. An tionchar a
 mheastar a bheidh ar leithreasaí de chineál riaracháin
 3.2.4. Comhoiriúnacht don
 chreat airgeadais ilbhliantúil reatha
 3.2.5. Ranníocaíochtaí ó
 thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH
 1.
 LEAGAN AMACH AN TOGRA/TIONSCNAIMH
 1.1.
 Teideal an togra/tionscnaimh
 Togra le haghaidh Rialacháin ó Pharlaimint na
 hEorpa agus ón gComhairle lena leasaítear Rialacháin Foirne Oifigigh agus
 Coinníollacha Fostaíochta Sheirbhísigh eile an Aontais Eorpaigh
 1.2.
 Réimsí beartais lena mbaineann i gcreat ABM/ABB[8]
 D'fhéadfadh na réimsí agus na gníomhaíochtaí ar
 fad a bheith bainteach.
 1.3.
 Na forais leis an togra/tionscnamh
 1.3.1.
 Na ceanglais is gá a shásamh sa ghearrthéarma nó
 san fhadtéarma
 Bainistiú acmhainní daonna a bharrfheabhsú in
 Institiúidí an AE tríd an gcreat dlíthiúil iomchuí a sholáthar.
 1.4.
 Fad agus tionchar airgeadais
 ý Togra/tionscnamh d'fhad neamhtheoranta
 –
 Cur chun feidhme le tréimhse thosaigh ó
 1 Eanáir 2013,
 –
 agus feidhm iomlán ina dhiaidh sin.
 1.5.
 Modhanna bainistíochta atá beartaithe[9]
 ý Bainistíocht dhíreach láraithe ag institiúidí an AE
 2.
 AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH
 2.1.
 Ceannteidil an chreata airgeadais ilbhliantúil agus
 na línte buiséid ar a n‐imrítear tionchar
 · Beidh tionchar airgeadais ag an togra ar na línte buiséid ar fad a
 bhaineann le caiteachas foirne sna hInstitiúidí agus sna Gníomhaireachtaí ar
 fad, i.e. baineann sé le caiteachas i ndáil le tuarastail foirne i
 gceanncheathrúna agus i dtoscaireachtaí, gníomhairí ar conradh, foireann sna
 hoifigí riaracháin, Baill, cúntóirí parlaiminteacha, foireann taighde, foireann
 arna maoiniú faoi línte-BA, foireann arna híoc faoi na forálacha maidir le
 seirbhís a fhoirceannadh go luath, pinsin.
 2.2.
 An tionchar a mheastar a bheidh ar chaiteachas
 2.2.1.
 Achoimre ar an tionchar a mheastar a bheidh ar
 chaiteachas faoi na ceannteidil ar fad
 –
 ý Éilíonn an togra/tionscnamh go n‐úsáidfear leithreasaí de chineál
 riaracháin mar a mhínítear thíos:
 EUR milliún i bpraghsanna 2011 (go dtí an 3ú deachúil)
 Línte buiséid mar atá sainmhínithe in 2.1 || Bliain 2013 || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Iomlán 2013-2020 || San fhadtéarma[10]
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || -33,120 || -63,057 || -94,666 || -127,501 || -163,021 || -174,092 || -186,388 || -199,399 || -1041,245[11] || -1022,488
 IOMLÁN leithreasaí Lasmuigh de CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || -8,280 || -15,758 || -23,644 || -31,800 || -40,579 || -43,210 || -46,074 || -49,015 || -258,360 || -106.286
 EUR milliún i bpraghsanna 2011 (go dtí an 3ú deachúil)
 || || || Bliain 2013 || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Iomlán 2013-2020 || San fhadtéarma
 IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || -41,400 || -78,815 || -118,310 || -159,301 || -203,600 || -217,302 || -232,462 || -248,414 || -1299,605 || -1128,774
 2.2.2.
 An tionchar a mheastar a bheidh ar leithreasaí faoi
 chomhair oibríochtaí
 –
 ý Ní éilíonn an togra/tionscnamh go n‐úsáidfear leithreasaí faoi
 chomhair oibríochtaí
 2.2.2.1.
 Na hacmhainní daonna a mheastar a bheidh
 riachtanach
 –
 ý Ní éilíonn an togra/tionscnamh go n‐úsáidfear acmhainní daonna
 2.2.3.
 Comhoiriúnacht don chreat airgeadais ilbhliantúil
 reatha
 –
 ý Tá an togra/tionscnamh comhoiriúnach don chreat airgeadais
 ilbhliantúil.
 2.2.4.
 Ranníocaíochtaí ó thríú páirtithe
 –
 Ní dhéantar foráil sa togra/tionscnamh maidir le
 cómhaoiniú le tríú páirtithe
 2.3.
 An tionchar a mheastar a bheidh ar ioncam
 –
 ̈ Níl tionchar airgeadais ar bith ag an togra/tionscnamh ar ioncam.
 –
 ý Tá an tionchar airgeadais seo a leanas ag an togra/tionscnamh:
 –
 ̈ ar acmhainní dílse
 –
 ý ar ioncam ilghnéitheach
 EUR milliún (go dtí an 3ú deachúil)
 Líne buiséid ioncaim: || Leithreasaí arna dtuar in DB2012 (i bpraghsanna 2011) || Tionchar an togra/tionscnaimh
 Bliain 2013 || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || San fhadtéarma
 Airteagal 410 Ranníocaíocht pinsin || 461,746 || -12,359 || -20,730 || -28,496 || -35,909 || -42,897 || -44,258 || -45,596 || -46,859 || -60,161
 Airteagal 400 Cáin || 615,079 || -7,239 || -11,797 || -16,218 || -20,628 || -24,988 || -26,461 || -28,042 || -29,669 || -103,331
 Airteagal 404 Tobhach speisialta || 63,344 || +5,847 || +5,147 || +4,458 || +3,762 || +3,082 || +2,799 || +2,514 || +2,236 || -4,643
 Sonraigh an modh chun an
 tionchar ar ioncam a ríomh.
 Tá an tionchar ar ioncam bunaithe ar athruithe
 ar na hathruithe sna tuarastail bhunúsacha, sna liúntais agus sna pinsin a
 bhfuil feidhm ag na hasbhaintí seo ina leith.
 [1] Rialachán (CEE, Euratom, ECSC) Uimh
 260/68 ón gComhairle an 29 Feabhra 1968 lena leagtar síos na coinníollacha agus
 an nós imeachta maidir le cur i bhfeidhm na cánach chun sochair na gComhphobal
 Eorpach, IO L 56, 4.3.1968, lch. 8.
 [2] Ní fhéadfar oifigeach a shannadh do
 phost mar Chúntóir Sinsearach den chéad uair ach i gcomhréir leis an nós
 imeachta atá leagtha síos in Airteagal 29(1) de na Rialacháin Foirne.
 [3] Ní fhéadfar oifigeach a shannadh do
 phost mar Chúntóir den chéad uair ach i gcomhréir leis an nós imeachta atá
 leagtha síos in Airteagal 29(1) de na Rialacháin Foirne.
 [4] Ní bheidh líon na bpost d'uiseirí parlaiminte i
 bParlaimint na hEorpa os coinn 85.
 [5] Gan dochar do phointe (a) de mhír
 2, ní fhéadar oifigeach a shannadh do phost mar Chúntóir Sinsearach den chéad
 uair ach i gcomhréir leis an nós imeachta atá leagtha síos in Airteagal 4
 agus in Airteagal 29(1).
 [6] Gan dochar do phointe (b) agus (e)
 de mhír 2, ní fhéadar oifigeach a shannadh do phost mar Chúntóir den chéad uair
 ach i gcomhréir leis an nós imeachta atá leagtha síos in Airteagal 4 agus
 in Airteagal 29(1).
 [7] Ní rachaidh líon na bpost mar
 uiséirí parlaiminte i bParlaimint na hEorpa thar 85.
 [8] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí.
 [9] Is féidir mionsonraí ar na modhanna
 bainistíochta agus tagairtí don Rialachán Airgeadais a fheiceáil ar shuíomh
 gréasáin DG Budg: http://www.cc.cec/budg/man/budgmanag/budgmanag_en.html
 [10] Tugtar sa cholún
 "fadtéarma" méid na gcoigealtas bliantúil nuair a bhainfidh
 éifeachtachtaí athbhreithniú 2013 ar na Rialacháin Foirne a luas cúrsála amach. Bheadh sé sin ag freagairt do na 2060idí, i.e.
 nuair a bheidh an tionchar is mó ar chaiteachas pinsin.
 [11] Meastar an tionchar carntha i
 gCeannteideal V le linn an chéad chreata airgeadais ilbhliantúla eile 2014-2020
 ag -1008 billiún.